text:
Psicologo Robert Leal pa papia tocante e punto cu tin hende ta kere abuso sexual di mucha por tin un influencia di un homber of muhe cu ta pone cu na edad grandi nan por cambia di sexualidad. Un persona cu yega enfrenta cu tema asina, e por contesta cu por tin influencia, pero no tur ora asina.
“Un mucha cu ta wordo abusa sexualmente ta bin cu situacion di homosexualidad, ami ta puntra nan si antes cu el a gusta cuminsa gusta e mesun sexo, e tabata gusta e sexo contrario. Anto no tur caso nan ta contesta contesta cu si”, e ta comparti
El a yega di topa cu tur e biahanan cu nan etapa aki ta wordo abusa, esey no kiermen cu tur casonan ta bira homosexual ‘e por tin un influencia na un grupo chikito’. Un ehempel ta, e parti di e celebro adictivo tin hende cu ta purba cierto y ta keda pega pero mayoria no. E celebro ta funciona otro, tin influencia dependiendo di structura di e persona. “Nos no por hinca tur hende mesun saco, tur ta otro pero si algun tin influencia.”
E ta expresa cu den su experiencia clinico el a haci analisis di pashent. E ta agrega cu e posiblemente un minoria a ‘nace homosexual y tin cu mayoria cu ta siña’. Persona sensativo pa emocion y sensibel pa tur locual ta mara nan manera artistanan ta persona sensatibo cu tur locual ta duna nan placer por bay cu nan. Den e parti kinestico, un persona cu emocion, sentimento y contacto fisico. Tur locual cu a sinti e movecion.
Un pesona cu ta sensativo segun sr. Leal ta bisa cu pa e motibo aki tin hopi persona cu ta bisexual ‘e ta mas normal di locual hende ta pensa’. E ta bisa cu nan ta consciente cu hende no ta bay husga nan. El a remarca cu nan gusta ta cu hende y no ta mara nan na un sistema di creencia pa locual nan ta suppose di mester ta.
Sr. Leal ta bisa cu e por tume den e sentido ey pero den su experiencia clinico tin hende cu ta nace homosexual. Tambe el a yega di wak cu tin hende muhe cu ta atrapa den curpa di homber y vice versa. E ta bisa cu e ta ecla cu mester primi pa sa con pa drenta den e preguntanan pa saca informacion dilanti asina por yuda e persona.
Tin hende homber cu a cuminsa gusta hende despues cu tabata cu homber. E ta continia splica cu e persona ta drenta den un confusion. Pa motibo cu e gusta hende homber y no sa kico nan por haci. “Nan ta bin cerca mi. Mi ta mantene trankil y puntra nan kico nan kier si ta homosexual of heterosexual ta locual nan kier pa pasa y lage sosode.”
Algo cu sr. Leal ta bisa cu semper persona y professional mester keda mente habri pa tur sorto di situacion. E ta agrega cu cada persona tin nan pensamento pero den area professional mester keda obhetivo y haci bon trabou. Sea e persona su preferencia sexual.
E ta bisa cu ta bunita descubri esey den e practica ta cua cualkier persona a base di nan sexualidad tin problema mescos agregando cu si ‘tin otro poblema cu diferente frecuencia’. E ta remarca cu tin tur cos cu por haya na Aruba pero hopi hende ta scondi of tin miedo pero tur e combinacion ey el a wak den su practica.


c: text/html

text:
Dialuna mainta, Prome Minister Evelyn Wever-Croes, den nomber di Gobierno di Aruba, a expresa palabranan di profundo condolencia y forsa na famianan cu siman pasa y durante fin di siman a perde sernan kere den manera tragico. Alabes, Prome Minister ta pidi cada ciudadano pa ta mas prudente den tur cos especialmente ora di sali di cas pa pensa cu tin limite y cu cada un di nos tey pa cuida otro.
“E siman aki ta habri nos cu un curason cu hopi dolor, debi na un fin di siman tragico cu nos a pasa aden. Esaki despues cu siman pasa un hoben di apenas 19 aña a perde su bida den un accidente di brommer.
Diadomingo, riba un solo dia, 4 conciudadano di nos pais derepente a perde nan bida den sucesonan tragico. Dos ruman muhe hunto. Un a fayece cu su mesun baby di 2 aña y hunto cu ne otro ruman a fayece y hunto lagando yiunan chikito atras. Esta un tristesa profundo pa famianan, cu a perde tres miembro keri di famia, y tin mas miembro di famia, den e caso aki muchanan chikito, cu ta bringando pa nan bida. Un dolor enorme.
Di parti di Gobierno di Aruba nos ta desea famia Wouters y conocirnan, hopi hopi forsa den e momentonan sumamento dificil y doloroso aki.
E accidente tragico ya a cuminsa wordo investiga y mi ta spera cu pronto e raport lo keda cla y si tin hende cu mester para responsabel pa nan acto, husticia lo tuma su curso y atende cu esnan envolvi cu lo a causa e accidente horibel aki.
E otro caso tragico cu a shock nos ta di e hoben di 24 aña cu a hoga durante di un Pool Party. E incidente aki tambe na e momento aki ta bao di investigacion y mi ta spera pronto e raport aki tambe keda cla. Gobierno ta manda palabra di condolencia na famianan.
Berdad e investigacionnan ya a inicia, Sinembargo mi mester bisa cu raportnan di investigacion no ta bay alivia e dolornan inmenso di Yiu, Mama, Tata, Wela y demas miembronan di famia.
Nos a drenta awor den e ultimo 3 lunanan di aña 2022. Ta nos deseo cu hunto nos lo pasa e siguiente dia, siman y lunanan cu menos incidente lamentabel posibel. Nos por logra esaki door di sea mas prudente den tur cos cu nos ta haci. Ora cu bo ta riba caminda pensa cu no ta abo so ta riba caminda, cu tin otro autonan cu tin miembronan di famia, mama, yiunan, wela welo; ora di sali fiesta nos mester
Pa un isla chikito manera Aruba, tin 4 morto tragico den un fin di siman ta un golpi duro pa nos comunidad. El a afecta ami hopi, mescos cu el a afecta miles di famia na Aruba.
Mi ta pidi pa nos tur uni den curason y resa pa e famianan di e victimanan. Ohala cu nos oracion y sentimientonan di compacion por ta consuelo pa e famianan. Laga nos resa tambe pa esnan cu ta den hospital pa nan pronto recuperacion. Y cu Mirella, Joanne, Rendrick, Daniel y Angel Gabriel sosega na paz den brasa di Señor”.

robotstxt: allowed

filter: keep


text:
“Si awe Aruba kier celebra Status Aparte como realidad di un Pueblo autonomo, mester tene duro na e forsa di Florin Arubano, cu ta e unico garantia di autonomia real di Aruba.”
Palabranan di expertonan, cu DIARIO a acerca mientras Aruba ta prepara pa celebra Dia di Himno y Bandera na un momento crucial den su historia.
“Ora papia di Status Aparte no ta papia di separacion di Aruba for di Antia Huilandes sin mas. Ta papia aki di creacion di un nacion autonomo, un pais berdadero cu e lazo di Statuut cu Reino, pero capaz pa percura pa e bienestar di e Pueblo sin dependencia na otro pais.”
Cu Betico Croes tabata tin e realidad aki su dilanti ora e tabata enfrenta Hulanda pa logra e anhelo di Aruba, ta hancra den e hecho cu Betico Croes a presenta un Aruba cu un propio base financiero, basa riba su propio Banco Central y su propio moneda.
Na un momento sumamente critico pa mundo, e vision di Betico Croes a haci cu Aruba ta e unico pais Hulandes den Caribe y hasta den Reino, cu por atende cu su situacion financiero na un forma completamente independiente.
Expertonan a indica, cu a bira tempo pa e realidad aki bini dilanti y hasta wordo splica na muchanan y hobennan cu mester comprende kico esaki ta nifica.
Despues cu Aruba a logra su Status Aparte na e Conferencia di Mesa Rondo na 1983, por mira con Antia Hulandes a subi e caminda pa final di e constelacion Antiano.
Curacao y Sint Maarten tambe a scoge pa Status Aparte mientras a introduci e concepto di “Islanan BES”pa e islanan mas chikito di Reino Hulandes den Caribe.
Sinembargo, e Statut Aparte di Curacao y Sint Maarten ta diferente den e realidad cu e dos paisnan a opta pa un solo Banco Central y pa un solo moneda.
E Florin Antiano cu tabata moneda di Antia Hulandes, a wordo mantene pa Curacao y Sint Maarten hunto.
Hulanda di su parti como Miembro di Union Europeo, ta mantene su mes na Euro, cu e exigencianan y realidad di Euro.
Esaki ta nifica cu Aruba ta e unico pais liber riba tereno monetario cu su propio Florin y su propio Banco Central, cu ta encarga cu e Florin.
Esaki ta duna Gobierno di Aruba un responsabilidad mucho mas grandi den su maneho diario, di cual Florin ta depende.
Un situacion di debe grandi di pais Aruba, directamente ta menasa e Florin di Aruba. Mal maneho di un Gobierno, cu ta crea dependencia di asistencia financiero di e pais, ta deshaci di e autonomia real di e pais.
Expertonan a mustra DIARIO riba e realidad di Surinam, cu a haya su independencia dia 25 di November 1975, pero a pesar di su rikeza natural enorme, no a prepara su mes bon pa su futuro independiente.
Resultado tabata cu despues di su independencia Surinam a sigui depende di sumanan grandi cu Hulanda a duna como asistencia pero cu no a habri caminda pa Surinam pasobra e uzo cu e inversionnan a haya no tabata den cuadro di inversionnan cu realmente por a crea un base economico.
Betico Croes a negocia un Status Aparte cu un Florin Arubano, pa cual solamente Aruba tabata responsabel y cu mester tabata asina fuerte cu e por a sostene un pais completamente independiente.
“Pa un pais por hiba un maneho cu ta conduci na felicidad di e Pueblo, na democracia real, como pais e mester ta manehador di su placa, di su moneda. Den Antia Hulandes Aruba tabata produci placa pero e maneho financiero, economico y monetario no tabata di Aruba so,” expertonan a splica.
Betico Croes a presenta un Status Aparte cu un Florin fuerte, cu salida di Lago a kibra. Sinembargo, e economia cu e ultimo Gobierno Insular di Aruba a hiba, a percura pa Aruba tabata tin e pilar di turismo mientras a introduci medida pa e situacion financiero di Aruba.
Awe Gobierno Wever-Croes mester carga Aruba pa un destino nobo den un situacion mundial cu a wordo afecta dor di crisis di petroleo, Covid-19 y awor un Guera Mundial.
E hecho cu Florin di Aruba ta independiente di otro monedanan den Reino ta habri caminda pa Gobierno di Aruba lucha pa e bienestar di Aruba.
Banco Central di Aruba ta dirigi e moneda sin necesidad di tene interes di otro pais su dilanti pa asina e bienestar di Aruba por ta sigura.
“Un Florin fuerte no ta permiti fiesta tur dia pero ta exigi responsabilidad grandi di Gobierno di Aruba, cu a ricibi di Betico Croes e arma mas grandi di un pais autonomo,” expertonan a splica.


text:
Internacional: Kirshnik Khari Ball, mihor conoci como Takeoff, tabata tin 28 aña di edad ora cu ela wordo asesina na Houston, na Merca.
Polisnan a informa y un reptesentante di e artista a confirma cu e rapper Takeoff a wordo asesina diamars madruga den un bar unda e tabata hungado un wega di dou cu su omo y algun miembro di banda Quavo.
Migos tabata un di e gruponan cu mas influencia di su generacion ya cu nan tabata e pioneronan den e estilo di musica rap cu tabata conoci como “Migos flow”.
E banda a separa na cuminsamento di e aña aki na 2022. Nan tabata tin varios cancionnan cu a bira exitoso mundialmente manera, Bad and Boujee, Versace y Walk It Talk It.


text:
KRALENDIJK – E presidente di FFB, sr. Luti Balentin, a partisipá ofisialmente ku e kampionato 2019-2020 ta dediká na e klup di futbòl di Tera Kòrá ku ta Atlétiko Tera Cora (ATC).
Esaki a kai den masha bon tera tambe serka e presentenan ku a pone mannan huntu pa aploudí e anunsio aki.
ATC ta e organisadó di kampionato futbòl hubenil ‘Kopa Lito’ e temporada último i hasi un tremendo trabou.
Pabien na e ekipo di ATC ku sin duda meresé esaki, un ekipo den su trayektoria, un trayektoria bastante largu por sierto, a krea masha masha hopi hungadó ku otro ekiponan a pasa kita bai kuné, sin laga e hóbennan desaroyá huntu, krese huntu den e ekipo di ATC pa duna mihó fruta.


text:
Nada nobo, pero bon cu poco poco diferente Ministerio ta realisando cu Aruba no por progresa si nos departamentonan di gobierno no ta funciona manera mester ta. Inversionistanan local of internacional, grandi of chikito, ofreciendo un variacion di producto y servicio, tur tin mester di un localidad pa por eherce nan negoshi. Na Aruba lastimamente a bira un custumber cu ta casi imposibel pa logra un tereno y asina contribui na economia. Prome cu bo entrega e peticion mes caba bo tin e expectativa cu bo lo no logra keda cla. Pa añas bo ta keda den un incertitumbre, sin haya un contesta, niun reaccion den cualkier forma, frustrando, hayando stress, sabiendo bo lo no logra haya bo tereno aunke bo ta cumpliendo cu tur rekisito.Tur esaki cu consecuencia cu inversionista no ta tuma Aruba na serio pa cuminsa nan negoshi, ta perde confiansa den nos pais, Aruba ta perde oportunidadnan pa entrada y cuponan di empleo.
Durante reunion publico, tratando presupuesto 2023, mi a haci nos Minister di Economia e pregunta ‘ki obstaculo tin cu ta stroba nos economia di desaroya?’. E contesta ta “loud and clear” ‘DIP’! Kisas dia bieu por a hisa, benta, bolter, tanten cu drecha e servicio na pueblo. Di otro banda esaki lo por causa cu ta daña e investigacion di Ministerio Publico, perdiendo tur e esfuerso pa haya sa kico a bay robes cu terenonan di pueblo y ken mester para responsabel pa esaki. Pesey, aunke ta frustrante pa hopi hende aki na Aruba, mi ta compronde e situacion cu nos Minister di Infrastructura ta haya su mes confronta cune. Na bienestar di economia di Aruba, un solucion mester bin pronto.


text:
Gobernador di Aruba
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E Gobernador di Aruba ta e representante di e hefe di estado di Reino na Aruba; esaki ta conforme stipulacion den Constitucion di Aruba (Staatsregeling van Aruba).[1] E posicion a keda institui desde prome di januari 1986 ora Aruba a haya su status como pais autonomo dentro di Reino Hulandes. E monarka di Reino Hulandes ta nombra e gobernador pa un termino di seis aña; esaki por wordo prolonga te maximalmente 12 aña.
Facultadnan di gobernadorEditá
Facultadnan di e Gobernador di Aruba ta subdividi den e facultadnan asigna na su persona mediante ley como organo di e Reino y como organo di e pais Aruba.
E Gobernador ta representa e gobierno di Reino. Como organo di Reino e ta cuida interes general di Reino, e ta encarga cu implementacion di leynan cu ta conta pa henter Reino (Leynan di Reino), decretonan real administrativo y tratadonan internacional y e ta eherce vigilancia riba cumplimento di esakinan. Ciudadanonan ta haña nan ta trata den e cuadro aki principalmente cu e implementacion di e Ley di Paspoort door di e gobernador (dunamento di documentonan di viahe y visa) y e implementacion di e Ley di Reino riba nacionalidad Hulandes (naturalisacion y opcion).
E gobernador ta representa tambe e Rey na Aruba y esaki ta haci'e hefe di e gobierno di Aruba. E Gobernador ta gosa di inmunidad y ta eherce su facultadnan bou e responsabilidad di e ministernan, kendenan na nan turno mester duna cuenta na Parlamento.
E Gobernador ta representa e Rey den caso di entréga di condecoracionnan real y e inauguracion di Parlamento. E ta responsabel pa e formacion di un gabinete, ta ratifica Ordenansanan di Estado y Decretonan di Estado y ta responsabel pa e nombramento, huramentacion y retiro di algun alto dignatarionan manera minister, miembronan di Ministerio Publico y e Procurador General. Tambe, como hefe di estado, e Gobernador por concede pordon total of parcial di un pena of conmuta esaki y e por duna permiso na avion y embarcacionnan militar di un potencia stranhero para drenta espacio aereo of awanan teritorial di Aruba.


text:
30 persona a terminá e kurso ku éksito
WILLEMSTAD – 18 di novèmber 2022 – Resientemente un grupodi 30 persona a konkluí un kurso pa duna masashi. E kurso ta forma parti di e programa di Her & Bijscholingstraject Hospitality Sector. E kurso a keda ofresé pa Kalaterapia bou di kordinashon di Ofisina di Turismo di Kòrsou (CTB) den estrecho kolaborashon ku Ministerio di Desaroyo Ekonómiko (MEO) i Ministerio di Desaroyo Sosial, Labor i Bienestar (SOAW). E seremonia di entrega di sertifikado a tuma lugá den presensia di Minister di Desaroyo Ekonómiko, sr. Ruisandro Cijntje i Minister di Desaroyo Sosial, Labor i Bienestar, sra. Ruthmilda Larmonie-Cecilia.
E kurso tabatin un durashon di 5 siman i a inkluí entre otro e siguiente modulonan: salu general, fisiologia di e kurpa humano, funshonamentu di sèlnan, nifikashon di strès, terapianan alternativo manera entre otro aromaterapia i uso di zeta spesial pa duna masashi i téknika kon pa usa kalbas pa duna masashi. Banda di e parti teorétiko e kursistanan tabatin diferente seshon di práktika pa asina pone tur loke nan a atkerí na konosementu den práktika. Evaluashon di parti di klientenan ku a risibí masashi serka e kursistanan tabata parti integral di e eksámen. Tambe e kursistanan a kompletá e Personal Empowerment & Service Oriented training ku éksito. Meta di e training aki tabata pa krea profeshonalnan kla prepará pa traha i ku un konfiansa propio haltu di manera ku nan ta motivá pa por ofresé nan klientenan un servisio di kalidat. E training tabatin un durashon di 2 seshon di mitar dia i a keda ofresé pa Experientia. Ademas e kursistanan a sigui un seshon di Mi Negoshi na enkargo di MEO spesialmente dirigí riba esnan ku ke lanta nan propio negoshi.
E programa di Her & Bijscholingstraject Hospitality Sector ta resortá bou di MEO miéntras CTB ta enkargá ku ehekushon di e programa. E programa ta keda ehekutá den estrecho kolaborashon ku SOAW i partnernan den sektor privá.
CTB, MEO i SOAW ta deseá e kursistanan tur klase di éksito pa futuro.


text:
New York ta invertí 5 mion dòler den produktornan femenino di teatro i pelíkula.
Siudat di New York City ta bai invertí sinku mion dòler den un fondo pa produktornan femenino di teatro i pelíkula. Esaki mester stimulá e igualdat dilanti i tras di kámara, den pelíkula i televishon i riba tarima. Asina The New York Times a publiká. New York ta e promé siudat den e pais, ku a hinka un programa den otro pa yuda hende muhé produktornan ku ta traha teatro i pelíkula. "Nos no ta mira asina tantu hende muhé den tòp di nan speshalidat, manera ta e kaso ku hende hòmbernan,” asina Julie Menin, hefe di e buro pa media i entretenementu na siudat di New York a bisa. E 5 mion dòler lo ta disponibel pa hende muhénan ku ta hasi proyekto pa hende muhé òf tokante di hende muhé. E plaka ta bai tambe pa direktornan di esena, pa asina por lansa nan istorianan i tambe pone nan den kontakto ku otro invershonistanan. “Investigashonnan a indiká ku finansiamentu ta un opstákulo masha grandi pa produktornan di pelíkula femenino”, sigun Menin. Huntu ku esei lo bin un kompetensia di outornan, den kual e dos ganadónan lo por skibi un “pilot” pa NYC Life, ku ta e kanal di televishon di e siudat. Asistensia den produkshon di e seri ta bin di studiantenan di The Feirstein Graduate School of Cinema.


text:
Tabata di spera cu e incidencia di depresion a subi durante e pandemia. Nan a señala cu prome cu Covid-19 ya caba un 12,000 persona lo por tabata tin mester di ayudo. Respaldo a dobla nan cantidad di pashent y tabata atendiendo cu mas o menos 3,000 caso.
Nan ta bezig ta entrenando 10 GZ psycholoog (psicologo specialisa den cuido mental) pa por ofrece atencion un dia pa siman na oficina di huisarts. Asina nan ta spera di por trata 4,000 persona cu ta un tercera parte di esnan cu mester di ayudo.
Hulanda tin un promedio di 100 GZ pyscholoog pa cada 100 mil habitante y ta awor Aruba ta aproximando 10 dus e necesidad ta keda grandi. Mester bin mas cooperacion entre e diferente instancianan ariba tereno di salud mental.
Tambe mester bin cu un sistema caminda huisarts por transferi pashentnan cu necesidad di cuido pa cu nan salud mental. Actualmente un persona sufriendo di depresion mester warda 1 aña pa ricibi cuido.
Esaki ta completamente inaceptabel, mirando cu e por hasta costa bida di hende y nos MESTER haci mihor. Awe nos a tende e tristo noticia cu un hoben a tuma su mesun bida demasiado trempan.
Nos mas sincero condolencia pa e famia y amistadnan di Jhon Semeleer. Su sufrimento por a caba pero awor esun di su famia y sernan keri ta cuminsa. Ban actua pa e cos aki nunca mas sosode.
AZV mester expande pa inclui cuido preventivo. Mester sigui cu programanan pa preveni problemanan di salud mental. Respaldo a cuminsa un programa di prevencion cu mamanan na estado pa evalua nan coneccion cu e futuro recien nacinan.
Nos mester traha mas cuido di salud preventivo y inclui mas programa den scolnan pa identifica problematicanan mas trempan y como un sociedad ofrece e apoyo y ayudo necesario pa por sanea nos comunidad.
Ainda e topico di salud mental ta wordo trata manera “taboo” na Aruba, y esaki ta algo cu nos tur mester traha hunto pa cambia y mehora. Nos hende ta sinti miedo di busca ayudo cu por kisas salva nan bida.
Nos mester traha duro como un comunidad pa desaroya y ofrece un ayudo safe, facil, accesibel y cu ta wordo encurasha y sostene. Salud mental ta un parti integral pa e bienestar di nos comunidad, y nos por enfoca riba cuido preventivo pa crea un impacto y como consequencia, resultadonan positivo.
Como pais mester inverti mas den salud mental, no por ta asina cu mayoria di esnan cu mester di ayudo no por yega na dje. Nos tur ta hunto den e cos aki, ban hacie algo bon.


text:
Riba Dia Internacional di Hipertension, 17 di mei, Ministernan di Gabinete Wever-Croes a uni nan mes na e campaña ‘Conoce bo Number’ di Departamento di Salud Publico Aruba (DVG) hunto cu IBISA. Un programa di salud cu ta basa riba prevencion di consecuencianan medico cu por surgi di presion halto si un persona no ricibi tratamento.
Diamars mainta, Ministerio di Salubridad, a organisa un dia special na Bestuurskantoor pa duna Ministernan y empleadonan di e oportunidad pa pasa check nan presion. Docter Gerrit Croes y señora Dahariana Evertsz di Health Promotions a tuma presion di ministernan. Prome Minister Evelyn Wever-Croes a wordo atendi e mainta aki pa colega di Partido MEP, Docter Gerrit Croes. Premier ta contento cu el a Conoce su Numbernan cu ta 110-80 cu ta un indicacion cu nos Prome Minister ta bon di salud pa loke ta trata presion.
Prome Minister ta haci un yamada na cada ciudadano pa ta consciente di su number y check presion debidamente. “Ta importante pa nos check nos presion y sa e numbernan di nos presion pa asina keda gosa di un bida saludabel”, Prome Minister a enfatisa.


text:
Prinsès Amalia ta posibel nòmber pa brùg nobo na Skalo. (VIDEO)
Despues di basta aña, porfin e brùg chikí ku tabata konektá entre Plasa Nobo i e edifisio di MCB na Skalo, ku a disparsé i a keda remplasá pa un brùg nobo. E brùg ta situá na entrada di e laguna di Waaigat. Pronto peatonnan no tin nodi di kana te na Brùg Wilhelmina (Brug di Skalo) pa por yega na Plasa Nobo. Por klek riba foto pa wak imágen grandi.
Tin pensá pa duna e brùg nobo akí, nòmber di un miembro di famia di noblesa. Nunka anterior e brùg no tabatin un nòmber, debí ku e no tabata un brùg ofisial. E mesun kompania ku a restourá L.B.Smithbrug (esun hel ku shinishi) pegá ku e barkunan venezolano, a traha e brùg nobo tambe.
Dia 6 di novèmber ta sera e brùg, debí ku tin e “duck race” organisá pa Rotary Club, den Waaigat. Dia 10 di Novémber lo inougurá e brùg ofisialmente. Ta e intenshon pa duna e brùg nòmber di Prinsesa Amalia, ku ta yu di Rei Alexander i Maxima.


text:
Basa riba e modelo di economia actual, nos planeta no por regenera y provee mas materia prima pa cubri e demanda humano. E manera actual di haci negoshi cu ta encera extrae, traha y benta afor, ta ser considera como un economia den un solo liña (linear economy).
Pa garantisa cu den futuro tin suficiente materia prima pa nos cuminda, vivienda y otro necesidadnan, ta esencial pa economianan bira circular. E principio di economia circular (CE) ta encera un mundo di negoshi unda ta mas responsabel cu uzo di materia prima, e.o. ta re-uza y recicla caminda tawata benta afo, ta minimalisa polucion y ta elimina desperdicio. E principionan ta deriva di e fundacion internacional The Ellen Mc Arthur Foundation. Na Aruba tin e plataforma local di Circular Economy Aruba (CEAruba), unda por siña, comparti y discuti/amplia riba e topiconan di CE cu nos comunidad. Haciendo esaki nos ta crea un medio ambiente mas sostenibel y un ambiente economico sano pa Aruba uzando e principionan di CE.
E plataforma ta un movemento cu ta consisti di Director di Directie Natuur en Milieu( DNM) y boluntarionan cu tin conexion cu universidad, companianan priva, empleadonan publico y organisacionnan no-gubernamental. DNM a yuda diseña un encuesta pa colecta mas data pa stimula un economia circular, cu otro palabra, un economia mas flexibel y cu por adapta miho na cambio (resiliente). Tur participante tin como deseo pa yuda asisti mas negoshi practicando economia circular y pa den un futuro cercano, Aruba su economia transiciona den un modelo di economia circular. Asina aki, implementando e principionan di CE, lo por brinda Aruba mas oportunidad pa alcansa reduccion di desperdicio importa y desaroya un sector economico nobo pa Aruba. Ampliando y diversificando Aruba su sector economico por yuda stimula nos comunidad su creatividad y asina ta mas resiliente pa e cambionan drastico y repentino den nos economia y situacionnan di medio ambiente cu por afecta nos futuro.
Cu esaki e grupo, cu ta forma parti di e plataforma, ta haci un yamada na e miembronan di comercio, pa yuda yena un survey digital pa asina tin un baseline study pa identifica e cantidad di negoshinan cu ta considera of ta implementando e principionan di CE den nan negoshi /empresa.
E link ta: https://survey123.arcgis.com/share/a7904c06e07c4f298f70bf33be0cacf5
Awor cu hopi hende ta Rethink con pa inverti placa mas efectivamente, tambe por tuma tempo pa rethink ki tipo di negoshi ta mas sostenibel. E idea ta pa un yuda otro, pa asina tira menos cos afo cu por bira un recurso pa uza di nobo.
Algun idea por inclui: Con por reuza awa? Con por reuza palo? Con por uza menos material y haya mihor beneficio? Ken ta lease kico? Ken ta refurbish kico? Ken ta drecha kico? Ken ta rebende kico? Laga nos sa ken ta haci un di e cosnan aki, door di yena e survey.
Pa mas informacion y tambe e link directo pa e survey, por bishita e website di Circular Econmy Aruba www.cearuba.org
Nos ta inclui tambe e QR code pa yega na e survey. E survey ta pa comerciantenan.


text:
Koempoelan Aruba 2019 – “I AM ME”
ORANJESTAD – ARUBA – Den e wikènt di 15 pa 17 di Novèmber 2019,E asosashon di Scout – Scouting Aruba a organisá, Koempoelan 2019.
E palabra koempoelan òf kumpulan manera nan ta bisa ta un palabra ku ta bin di e lenga Indones ku ta literalmente nifiká un reunion òf enkuentro di lidernan “desa”, e “wedono’s” (lidernan di distrikto) i gobernantenan. Mas despues e palabra aki a haña e nifikashon di un reunion familiar ameno i sosial kaminda miembronan di famia ta disfrutá di un bon “rijsttafel” i otro kumindanan indones bou di kua diferente tópikonan ta wòrdu diskutí.
E reunion di lidernan di Kòrsou, Aruba, Bonaire i Sint Maarten ku anulamentu ta wòrdu organisá den e luna di Novèmber, na un di e diferente islanan su nifikashon ta mes un kos ku esun Indones, pues un reunion di ameno di lidernan di diferente organisashon di Scouting i algun otro organisashonnan uniformá kaminda bou di un esfera sosial, ameno diferente tópikonan di interes i edukativo ta wòrdu diskutí, kombinando esaki ku dinamikanan di tim i temanan nan festivo, kultural i turístiko.
E tema di e Koempoelan 2019, tabata “I AM ME”, un tema bon skohe ku ta para ketu riba e persona i e lider kubo ta mira den spil di bida. Ki tesoro mas balioso ku “AMI”; Ami e persona, Ami e lider, Ami e boluntario, Ami e futuro di mayan, Ami e “role model”, Ami e diferensia, Ami e SCOUT.
E programa di Koempoelan 2019, ku a kuminsá djabièrnè, 15 di Novèmber ku un tremendo apertura i homenage na e dos pèrsona ku Koempoelan a wòrdu dediká na dje.
Koempoelan 2019 a wòrdu dediká na dos lider di hopi trayektoria i ku un kuríkulo den Scouting impreshonante di Scouting Aruba i APG, ku ta Señor Johan Vrieswijk di Scouting Aruba i Señora Crusita Schel “Lameta” di A.P.G. Nos mester apuntá ku Señora Crusita ku tin un edat respetá di 87 aña ainda ta aktivo ku su organisashon.
Djasabra, 16 di Novèmber, e dia a ranka Sali ku dos tremendo charla/workshop ku tabata konsentrá rondó di e tema di Derechonan di mucha na Sentro San Martin, Santa Cruz. Na final kada miembro por a dekorá un dashi blanku ku un pintura di loke ku ta tipifiká nan komo hende i Scout. Atardi tabatin weganan hopi interesante di Team Building kantu di laman na Barcadera, kaminda e partisipantenan por a kompetí kontra otro den eventonan akuatiko, manera traha vlòt i halamentu di kabuya. E djasabra anochi a kulminá ku un tremendo fiesta i sena na Indian Rock banda di Hooiberg. E tema di e anochi tabata “Bohemian Fantasy”.
Djadumingu, 17 di Novèmber, e partisipantenan a reuní na Misa di Santa Cruz, Parokia Inmaculada Concepción. E Santu Sakrifisio di misa a wòrdu presidí dor di Pastor Jairo Maduro, ku na su manera speshal e trese un tremendo predikashi na tur presente. Despues di misa e partisipantenan di Koempoelan 2019 a bai bek Sentro San Martin, kaminda ku e klousura di Koempoelan 2019 i interkambio di regalonan a tuma lugá.
Den un palabra por konkluí ku e Koempoelan 2019 organisá pa Scouting Aruba tabata un éksito rotundo den kua tur ku a partisipá a siña hopi, forma amistatnan duradero i a gosa un bòl.
Pa medio di esaki Scouting Antiano kier a gradisí Scouting Aruba i yama danki pa un tremendo Koempoelan Aruba 2019.
KOEMPOELAN 2020 LO WORDU ORGANISA NA SINT MARTEN DOR DI SCOUTING ANTIANO, KEDA PENDIENTE……
Photos by Regis F. Mercera


text:
KRALENDIJK – Dive master Rugene Marinus, mihó konosí komo Spider, a pasa den e eksperensia mas bunita di su bida, ora un chuchu a pidiele ayudo durante un sambuyamentu.
Spider tabata na kaminda ku su wespetnan merikano pa un di dos sambuyamentu pa e dia ku e boto Blue Moon di Toucan Diving, na unda e tin 6 aña trahando. E grupo Villigers ta un grupo di pensionado di hende den edat di 70 aña bai ariba di Florida. Durante e sambuyamentu un chuchu grandi a sali for di profundidat i a aserká e grupo.
“E divemaster a mira ku e chuchu tabata tin mester di ayudo, dor ku tabata tin asina un bòl di linea di piska mará na su kurpa. Spider a landa bai serka e animal i por a kita mayoria parti di e liñea di piska, pero no tur kos. Un dama di e grupo a pasa un kuchú pa Spider, pa sigui kòrta e último pida di e lineanan. Despues di esaki e chuchu a landa bai.
Pòtret
Hinter e operashon di reskate a sosodé den bista di e grupo di Florida, di moda ku esakinan por a saka hopi pòtret i video di e evento. Pa sorpresa di e grupo, e chuchu a bin bèk un biaha mas i a lanta un salto, pa kai bèk den laman.
Phillis Mihalas a kompartí su eksperensia ku Caribbean Islands Manta Conservation Program. Danki na e kantidat i kalidat di e pòtretnan por a registrá e chuchu, ku a haña e nòmber “Spyphill”.


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 28 di òktober 2022.
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l., 28 di òktober 2022.
Kompilá: djaweps 27 di òktober 2022, 05:00 o.l. (09:00 UTC).
Tempu: Parsialmente te hopi nublá ku algun áwaseru i posibilidat pa lokalmente welek ku bos.
Temperatura máksimo lo alkansá 30ºC i temperatura mínimo 26ºC.
Solo ta sali 06:27 i ta baha 18:12 o.l.
Bientu: Direkshonnan entre ost i nort i por lo general suak; forsa 2 te 3 (7 te 19 km/ora, 4 te 10 nudo). Prinsipalmente den áwaseru, moderá te posiblemente basta fuerte den ráfaga; forsa 4 te 5 (20 te 39 km/ora, 11 te 21 nudo).
Situashon general: Kondishon atmosfériko ta kontinuá faborabel pa desaroyo di algun nubia den nos region. Algun di e nubianan aki lo trese kuné momentunan di áwaseru riba partinan di e isla. Ademas, e forsa di bientu durante e siguiente dianan lo keda relativamente suak.
Kondishon di laman: Por lo general trankil ku altura di olanan entre 0.5 i 1.5 meter (2 pa 5 pia). E olanan di mas haltu ta den resake, serka di kostanan na nort i ost.
Sistemanan tropikal signifikante: Aktualmente tin dos disturbio ku potensial pa sigui desaroyá i bira un siklon durante e próksimo dianan, sea den Karibe òf djis nort di esaki. Unu, riba sekshon wèst di Osean Nort Atlántiko ku den término kòrtiku (2 dia) por intensifiká i bira un siklon i e otro ta un preshon abou ku por desaroyá ainda, den un término largu (5 dia) riba parti ost di Karibe. Aktualmente, ningun di e dos sistema nan tropikal aki lo ta un menasa pa Kòrsou. Departamento Meteorológiko Kòrsou ta sigui vigilá e komportashon di e disturbio den ost Laman Karibe.
Fenómeno spesial: Ningun.
Perspektiva te djasabra mainta: Por lo general parsialmente nublá ku posibilidat pa un áwaseru lokal.
Meteorólogo: Rombley


text:
…Sifranan preliminar luna di yüli 2020…
WILLEMSTAD- 13 di yüli 2020 – Ofisina di Turismo di Kòrsou (CTB) ta raportá yegada di 2.960 turista di estadia desde reapertura di frontera dia 1 di yüli 2020. 74% di e kantidat di turista registrá ta prosedente di Europa i 14% a bini for di region Karibe.
Ku nos frontera habrí te na e momentunan aki, pa solamente algun pais den Wèst Europa, por mira ku 92% di e europeonan ku a bishitá Kòrsou ta prosedente di Hulanda. Sobrá a bini for di Alemania i Bèlgika. Un total di 60% di e europeonan aki a keda na un akomodashon alternativo miéntras 40% a keda den hotèl.
For di region Karibe te na e momentunan aki, Kòrsou a risibí 407 turista di estadia. Bishitantenan for di otro islanan den Reino Hulandes tambe por bishitá Kòrsou. Un total di 226 turista di estadia a keda risibí for di Bonaire, 138 for di Aruba i un total di 43 for di St. Maarten.
CEO di CTB, Paul Pennicook a remarká, “esaki ta loke nos a antisipá ku reapertura di frontera. Nos ta keda den espera pa aun mas turista na luna di ougùstùs”.


text:
Parlamentario di AVP, mr. Gerlien Croes, a biaha pa motibo personal y Minister di Finansa y Cultura, Xiomara Maduro como parlamentario di MEP a reacciona riba esaki, pa motibo cu e no tabata presente durante e tratamento dje Presupuesto 2023. Minister Rocco Tjon tabata presente, pero por a mira cu e tampoco tabata presente y a laga na su luga Minister Endy Croes.
E parlamentario a indica cu esey ta algo cu ta pasa den e tipo di reunionnan, unda cu gobierno ta purba di despista di kico ta pasando den realidad. Segun Croes, el a bisa hopi bes cu na momento e drenta politica, e no ta bay hinca su mes den asunto priva di ningun hende.
E ministernan ta biaha constantemente y sea ta of no avisa Parlamento di Aruba durante dianan largo di trabou. E ta haya cu cada ken ta dicidi e momento ey kico nan ta haci. E parlamentario a bay Colombia y bin bek, unda el a bay un casamento di un amistad di dje di tempo di infancia cu e tin casi diesocho aña sin mira.
Pa loke a pasa e ta kere cu nan opdracht pa busca un potret di su persona. Durante tratamento di presupuesto, un shimis a bira noticia. Esey ta algo di lamenta di mira e nivel dje reunion hiba. Gobierno ta papia di reunion di presupuesto, reunion di ley mas importante dje pais cu nan mes a trece Parlamento di Aruba sin conseho di Raad van Advies. Esey ta algo totalmente no democratico. Den shete dia gobierno a hiba un analisis di un caso cu ta andando den corte, cu ta caso di corupcion.
El a sigui indica cu pa nan, esta gobierno, esey tabata un plataforma uza y kisas a scoge e dianan ey netamente ora tabata trata e caso pa purba gana politicamente. Pero pueblo su cartera, pueblo no ta cay mas p’e tipo di weganan asina aki. Pueblo sa cu e tipo di situacion cu ta bibando den ta uno inaceptabel.


text:
ORANJESTAD – Durante un encuentro ameno sosteni diasabra anochi entre profesionalnan di abogacia na House of Mosaic, tabatin un presencia cu a resalta. Dama Husticia ta un escultura di 52.5 cm halto, 28.5 cm hancho y 37 cm largo elabora pa e artista local Maritza Erasmus. E tabata e pieza central di arte expone y ofreci durante e anochi y a bira un punto interesante di combersacion.
E inspiracion tras di Dama Husticia, segun Erasmus, ta e diosa Romano cu ta representa husticia y poder. E interpretacion di e escultor Arubiano, mescos cu esun tradicional, ta dicta husticia cu wowo tapa teniendo un balansa na su man robes pa por ta imparcial y sin prehuicio. Sinembargo tin varios aspecto cu ta haci esunnan ki diferente y unico.
Na su man drechi e ta wanta un taki di palo di Kibrahacha pa impone castigo. Su razgonan fisico ta mas comun cu esun di e hende muhe Afrocaribense y su diseño ta basa riba elementonan den nos naturalesa, manera e cabey bulando den nos dushi biento, bisti cu un badpak y sarong cu imagen di nos solo y shoco; y un tiki yen manera algun di nos ta riba e dushi isla aki.
E ta sinta riba un banki fura cu piedra di coral band’i lama y cu su pia den santo cla pa ricibi nos bishitantenan. Na mesun momento e ta firme den su sentido di husticia pa un y tur. Den e scalchinan di e balansa tin un elemento di nos naturalesa y uno di polucion. “Mi no ta pone esakinan fiho, pues mi speransa ta cu nos por yega den un futuro na un balansa den cual ta posibel elimina e polucion den tur sentido; tanto material y di alma y spirito,” e artista a expresa.
E escultura ta basha den fiber resin mescla cu gips. E tin tambe elementonan natural manera palo, piedra di coral y cadena di hero frustia. E artista a conserva e color natural brons di e patina, mientras cu paña y otro ta pinta cu nagel lak y acrilic verf.
E ta un piesa unico den su genero di cual no ta existi ningun copia. E echo cu traha cu combinacion di diferente material genuino di naturaleza manera piedra, palo y metal frustro, ta hacie unico.
Erasmus ta splica cu, den su simbolismo, e Dama Husticia ta accentua e caracteristica esencial di imparcialidad cu ta forma parti di e profesion di abogado. “Den e tempo di duda cu ta reina na Aruba y den su estado di derecho, e por ta un inspiracion.” Un pabien na Maritza Erasmus cu un otro gran obra pa Aruba.
Esunnan interesa pa wak e Dama Husticia Arubano di cerca por tuma contacto cu Maritza Erasmus na 593-4740.
ORANJESTAD – Recientemente Kiwanis Club of Palm Beach Aruba a instala su directiva nobo pa e aña 2022-2023. Na e ocasion aki, Luitenant Governor Sra. Marelva Corion, procedente for di Curacao, tabata presente personalmente pa haci e instalacion. Durante e instalacion aki Sra. Corion a ricibi asistencia di Past Governor Sr. Robert (Bob) Spellen. Como maestro di ceremonia pa e anochi aki a keda encarga miembro y Past President, Sr. Patrick Brown.
ORANJESTAD - Marcando e di cinco aniversario di e programa di premiacion, Aruba Hotel & Tourism Association (AHATA) ta hopi entusiasma pa anuncia cu e evento special di AHATA Excellence Awards lo tuma lugar diasabra venidero.
ORANJESTAD – E pelicula localmente produci Blackout, a keda nomina pa 3 premio na India. Cu hopi orguyo e productor local Angel Soto a anuncia cu su pelicula “Blackout” di e aña aki a causa furor ultimo na e Northeast International India Film Festival (NIIFF) 2022.
(ADVERTORIAL)
PALM BEACH – Den conexion cu temporada di Thanksgiving y den celebracion di e dia mundial di derechonan di mucha, Aruba Marriott Resort & Stellaris Casino a organisa un fundraising Thanksgiving brunch na La Vista día 20 di November 2022.
ORANJESTAD - Despues di e di tres y ultimo anochi di Prefinals, Stichting Musica ya caba ta den pleno preparacion pa e Caiso Finals y Super Saturday Soca Finals di Aruba Caiso & Soca Monarch 2023. E anochinan final lo tuma lugar riba 27 y 28 di januari 2023. Stichting Musica a anuncia cu e finalistanan cu lo pasa pa e Finals di Aruba Caiso & Soca Monarch 2023, lo wordo divulga riba diaranson, 11 di januari 2023. Esaki ta nifica cu tur participante di prefinals, lo ricibi amplio oportunidad pa promove nan produccion desde awor te cu e fecha aki.


text:
KRALENDIJK – Djasabra último anochi a tuma lugá entrega di diploma pa enfermeranan di Fundashon Mariadal-Academy (FM). Ta trata di studiantenan di ziekenverzorgende nivel 3, verpleegkundige nivel 4 i Dialyse verpleegkundig. Durante e anochi direktor di Fundashon Mariadal dr. Giovanni Frans a dirigí palabra.
“Ront mundu ta notabel kon importante ta un tarea di un zùster, awor mas ku nunka ku e problema di Covid-19. Boso semper lo keda kòrda esaki. Mi ta orguyoso ku e logro aki, i ta sigur ku boso tambe ta super orguyoso di boso mes. Den kuido semper tin kambio. No solamente na Boneiru, tur parti di mundu konstantemente tin kambio den kuido. Esaki ta komienso pa kontinuashon. No haña mas ku 5 yu, pa asina tin tempu, energia pa e funshon komo enfermera. E tarea komo zùster mester ta den bo, sino boso lo no a yega aki. Éksito pa futuro, ”tabata entre otro loke Frans a menshoná.
Seguidamente a papia yùfrou Shirley Jibodh. “Boso ta kla awor pa yuda un enfermo. No tin eksepshon entre un pober òf un riku. Tur hende ta bira malu i ta rekerí atenshon médiko,”el a bisa. Diputado Nina den Heyer tambe a papia. “No ta simpel un trabou sino loke boso a logra awe ta pa algu serio. Boso ta awor zùster di Fundashon Mariadal. Boso nòmber no ta bai ta konosí. Boso lo tei momentu di nasementu di un hende, i na despedida di dje for di mundu, ”diputado den Heyer a menshoná.
Despues a kontinuá ku e parti di huramentashon i seguidamente entrega di diploma.


text:
Sr. Morris Isenia ta fayese di forma natural.
Sr. Morris Isenia ta fayese di forma natural, no ta asina ku sr. Isenia a fayese dor di e aksidente di trafiko.
Ayera tradi den kareda di 3:45 pm riba Cas Coraweg a surgi un aksidente entre diferente outo riba Cas Coraweg.
Aparentemente un di e personan envolvi den e aksidente aki a bira malu tras di stur.
Tabata tin dos persona herida i a transporta tur dos rapidamente pa poli, mas lat den atradi / anochi un di e persona a fayese.
Nos di Kiko Ta Pasando ta ekstende nos mas sinsero palabranan di kondolensia pa Morgan i Morrison Isenia i demas famia.


text:
Hillary Clinton ta akusá FBI di a kousa su derota.
Durante un evento pa esnan ku a hasi donashon na e kampaña di e demokratá Hillary Clinton, el a akusá FBI di ta outor di su derota den e kontienda elektoral pa presidensia di Merka. Asina dos testigu ku tabata presente a indiká. No opstante ku Clinton a haña mas voto, Donald Trump a gana elekshon na Merka dia 8 di novèmber último. Masomenos ún siman promé ku elekshon, e direktor di FBI, Comey a manda un karta pa Parlamento, pa notifiká ku e buró lo habri e investigashon tokante e i-meilnan di Hillary Clinton di nobo. Tabata trata di i-meilnan ku no tabata konosí pa FBI den nan investigashon anterior. Un siman despues, Comey a splika ku nan a konkluí e investigashon i no a haña nada partikular. Según Hillary, su kampaña a sufri basta daño, ku e deklarashonnan di FBI. Ademas Donald Trump a hasi bon uso di esaki pa ataké. E repúblikano Comey, a aktua kontra deseo di e minister di Hustisia merikano, Loretta Lynch, na momentu ku el a hasi e anunsio. Lynch a bisa ku e ministerio di Hustisia no ta hasi deklarashon públiko, nèt den porta di elekshon i ku por tin reperkushon pa resultado di elekshon.


text:
DEN HAAG – E islanan karibense tambe por konta ku sosten ekonómiko di gabinete hulandes. Hende i kompania ku ta pèrdè entrada pa motibu di e krísis di corona ta haña un kompensashon.
“Komo gabinete nos ta sinti nos envolví ku e situashon na e islanan”, segun minister Raymond Knops (CDA) di Asuntunan Interior i Relashonnan den Reino despues ku Konseho di Minister na Den Haag a kaba.
A anunsiá e pakete di sosten pa kompania i trahadó pa Hulanda Oropeo for di djamars.
Por sigui paga trahadónan
E medidanan ta komparabel ku esnan di Hulanda Oropeo. Kompanianan ku pa motibu di e krísis di corona ta pèrdè mas ku 20 porshento di volúmen di benta, tres luna largu por haña sosten finansiero pa sigui paga e suèldunan kompleto.
Empleado ku hasi uso di e medida di emergensia aki ta obligá di tene nan personal den servisio. Tambe kompanianan mester sigui paga nan personal shen porshento. Reino mes ta paga 80 porshento di e suèldo diario.
E areglo di emergensia ta na vigor tambe pa empleado ku un kòntrakt di sero ora i hende ku un kòntrakt temporario.
Sosten èkstra pa doño di empresa
Doñonan di empresa, entre nan trahadó zzp, por konta ku sosten. Via un bentana den e munisipio karibense nan por haña 80 porshento di e suèldu mínimo, sin tin nodi di paga esaki bèk. Esaki ta konta tambe pa hende ku komo konsekuensha di e krísis di corona a pèrdè nan trabou.
‘Konsekuensha ekonómiko grandi’
E konsekuenshanan ekonómiko di e krísis mundial di corona na Boneiru, Saba i Sint Eustatius segun gobièrnu di Hulanda ta ‘grandi.’
“Ku e limitashonnan imponé pa tráfiko di biahe e sektor turístiko di kua e islanan ta dependé hopi ta kasi lam.” Hopi kompania na e islanan lo pèrdè entrada.
Medida di emergensia pa tres luna
“Ku e pakete nobo aki e trahadónan i kompanianan na Hulanda karibense lo haña e sosten èkstra nesesario”, Knops ta bisa.
E medidanan ta na vigor en todo kaso pa e tres lunanan binidero. Gabinete ta sigui koperá ku e munisipionan karibense na e ehekushon i e detayenan. Esakinan lo publiká segun ministerio di Asuntunan Interior i Relashonnan den Reino riba : https://www.rijksdienst.com/covid-19
Para impuesto temporariamente?
Diferente munisipio na Hulanda Oropeo a para kobramento di impuesto seka empresario mésora, pa evitá ku nan lo kai mas aleu den problema finansiero. Gabinete ke esaki tambe pa e munisipionan karibense.
Medidanan pa Hulanda karibense
Mira tur e medidanan na kareda (pdf) ku gabinete a divulgá djabièrnè pa empresario, trahadó i trahadó independiente na Boneiru, Saba i Sint Eustatius


text:
DEN HAAG –Tweede Kamer ta prekupá pa e intrankilidat sosial, pegamentu di kandela i protestanan na Kòrsou. D66 i GroenLinks ke pa sekretario di Estado Knops (Relashonnan den Reino bai yuda tres trankilidat bèk.
E konsekuenshanan ekonómiko di e pandemia corona ta pone míles di hende pèrdè trabou na e isla. Tin di nan tin kuater luna kaba sin entrada, miéntras tabata e intenshon ku nan por a haña un kompensashon.
Kòrsou i Hulanda mester kana huntu
E protestadónan a eksihí elekshon nobo i e atmósfera na e islanan ta menasante. D66 i GroenLinks ta haña ku Hulanda tambe tin un ròl pa laga sosiegu bini bèk. Kuminsamentu di otro siman nan ke un debate ku sekretario di estado Knops.
Antje Diertens (D66)
E isla apénas tin sèn den kaha i p’esei ta haña fiansa di emergensia di Hulanda. Un kondishon di Hulanda Ta ku tur ámtenar mester entregá 12,5 porshento di nan salario. Ku asta hende ku tabata pasa trabou kaba tambe mester entregá, D66 i GroenLinks ta haña inaseptabel.
“Un polis, enfermera òf un hende ku ta bai ku shushi, ta hende ku no ta gana masha sèn”, segun miembro di Kamer Antje Diertens. “E ora ei ta bira mas pió. Mester bini mas trabou na midí. Kon nos ta bai sòru pa yuda e hendenan normal?
‘Kòrsou í Hulanda ta responsabel’
Tantu Kòrsou komo Hulanda ta responsabel pa yuda ‘hende vulnerabel promé’, miembro di Kamer di GroenLinks Nevin Özütok ta haña. “Si tin nesesidat mester yuda otro den Reino. E prekupashonnan pa siguridat di eksistensia ta masha grandi.
Kamerlid Nevin Özütok (GroenLinks)
“Mi ta prekupá ku e spiral di violensia lo subi mas aleu”, segun Özütok. Nos no mester bai bèk na e imágennan di añanan sesenta.”
’Na Hulanda tambe e nesesidat ta grandi’
E miembro di Kamer Chris van Dam di CDA tambe ta sigui e ‘situashon difísil na Kòrsou’ rònt di e protestanan i kimamentunan ku hopi atenshon. “Na Hulanda tambe e nesesidat ta haltu den e sentido finansiero i sosial. Djadumingu pasá Mobiele Eenheid mester a para bochincha ku forsa.
Chris van Dam (CDA)
E kondishonnan segun CDA ta hustu. “Nos ta wak i hasi loke ta nesesario, pero nos sa di otro ku Kòrsou tin e responsabilidat di kuida su mes. Ke men no ta sèn grátis.”
‘Bai vakashon na e islanan!’
E miembro di Kamer di CDA Van Dam ta hasi un yamada na tur hende na Hulanda pa sostené ekonomia di e islanan pa bai ei pa vakashon. “Si Hulanda ke bai di vakashon, e ora ei ta un destinashon so ta real: e parti karibense di Reino. Laga nos bai saka nos sèn di fakansi ei bou.


text:
Resientemente a lansa e promesa pa redusí e kantidat di Parlamentario di 21 pa 15. No t’un sorpresa ku den kampaña ta subi mesa proyektonan ‘too good to be true’ i ‘kambio’ sin a studia e materia.
Kedando na e redukshon di Parlamentarionan, realisá ku e kantidat di miembro, 21, ta determiná den Art. 40 di nos Konstitushon (Staatsregeling Curaçao). Pa kambia Konstitushon, 14 Parlamentario mester akordá esaki. Ta probabel ku e kambio menshoná mester keda akordá ku Aruba i Sint Maarten konforme e Samenwerkingsegeling den Art. 2 lèter d di nos Konstitushon. Pues, e kambio proponé por solamente den e kuadro legal èksistente.
Ta realístiko ku miembronan ta akordá pa kòrta 30% di e Parlamentarionan? Esaki konsiderando ku: e ‘kiesdeler’ ta bira mas grandi; e kantidat di voto den pre-elekshon ta oumentá redusiendo chèns di partidonan nobo; repartishon di ‘restzetels’ lo faboresé partidonan grandi; i partidonan mas chikí lo no sobrebibí. Esaki nos ke? Kiko e ta nifiká pa nos demokrasia? Preguntanan ku nan no a hasi te pa kontestá.
Otro argumento ta ku 21 miembro ta muchu pa un isla ku 160,000 alma. Pa forma un idea, ban wak Hulanda. Aya e kantidat di Konsehal ta dependé di e kantidat di habitante pa munisipio. Un munisipio ku un poblashon entre 100,001-200,000 por tin 39 representante. Pa un munisipio di entre 25,001-30,000 esaki ta 21. (Tempu di Antia, Kòrsou tabatin 14 Miembro di Staten i 21 Miembro di Konseho Insular.)
E promé rason pa redusí Parlamentarionan ta redukshon di sèn. Bèrdat. E di dos ta ku miembronan aktual ta karesé di kontenido, kapasidat mental, no ta produsí i asta ta ousente na reunionnan. Bérdat. E pregunta sinembargo: redusí e kantidat di miembronan lo sòru pa hisa e kalidat di Parlamentarionan? Apsolutamente no.
Mientras partidonan sigi pone hende inkapas riba lista i pueblo sigi vota pa nan, kalidat di Staten lo keda pésimo. Ta típiko di esnan ku ta zwai ku ‘kambio’ no ta tribi mishi ni diskutí a base di estudio i kontenido orígen di e situashon ku ke kambia. Ta preferá populismo i skohe e kaminda di ménos resistensia.
Finalmente, e aspekto finansiero, atrobe. Nesesariamente 15 miembro sin kapasidat ta mas barata i mihó pa nos pais kompará ku 21 miembro kapas ku debidamente ta hasi nan trabou? No. Kiko a stroba e proponentenan di e idea aki, òf maske ta un di e 15 listanan bin ku un proposishon pa subi kalidat di esnan ku ke drenta Staten?
Willemstad, Kòrsou


text:
Comision Celebracion Dianan Nacional (CCDN) bou auspicio di Ministerio di Cultura ta sigui informa di nos simbolonan nacional y nos mester ta orguyoso di nan. Nos bandera su nificacion y segun ley.
Nos Bandera:
Desde 1955 e isla tabata tin un escudo oficial y un cantica cu mayoria hende tabata considera como himno, pero tabata falta un bandera. Dia 21 di januari 1976 a cuminsa cu e tramite pa organisa un concurso den pueblo pa un diseño di bandera. Den total a ricibi 693 diseño. Mayoria participante tabata mucha di scol. Nan deseo tabata pa mira un strea di 4 punta y esaki pa diferente motibo. Tambe tabatin preferencia pa strepi of marca di color horizontal y/of vertical. E colornan dominante tabata cora, blanco, blauw y geel.
Dia 16 di maart 1976, Gobierno di Teritorio Insular di Aruba a aproba e diseño cu a bira e bandera oficial di Aruba. Riba 18 di maart 1976, e bandera di Aruba a keda inaugural. Durante un celebracion grandi den Wilhelmina Stadion (awe Stadion Guillermo Prospero Trinidad) a hisa e bandera pa prome biaha y a toca e cantica ‘Aruba Dushi Tera’ como himno di Aruba.
Aruba a ricibi entrante 1 di januari 1986 su ‘Status Aparte’, esey kiermen cu e posicion di un pais autonomo den Reino Hulandes, nos bandera di Pais Aruba hunto cu e himno y escudo riba 17 di oktober 1991 a keda concretisa den un ordenanza nacional di 17 october 1991, AB 1991 no. 101, revisa den ordenanza nacional 17 october 2014, AB 2014 no. 51 y a inclui e colornan oficial geel, blauw, blanco y cora. E ley aki ta for di e temp’ey semper valido y aplicabel riba e bandera oficial di Aruba.
E color blauw di e bandera ta representa e lama cu ta rondona nos isla.
Geel ta e color di abundancia y e liñanan horizontal ta mustra e solidez di tal abundancia.
E color geel ta simboliza tambe e fuente di ingreso di antaño, manera e industria di oro, di guamo y di aloe. Geel ta e color tambe di un cantidad grandi di nos palo y matanan di Aruba cu ta floria geel, manera ‘kibrahacha’, ‘brazil’, ‘bonchi di strena’, ‘curahao’, ‘tuturutu’, y ‘wanglo’.
E strea color cora di cuatro punta ta representa e cuatro direccionnan di e compas, indicando e diferente paisnan for di unda e hende a bini Aruba y forma un comunidad cu ta biba den harmonia cu otro.
E strea cora cu rand blanco ta representa e pasion intenso di cada ciudadano pa su isla y sanger cora di e Indjannan cu a bringa pa nan libertad den ‘Rooi Frances’ na Aruba.
E rand blanco di e strea, ta simbolisa e santo blanco di e playanan extenso, cu ta rondona nos isla y na e mesun momento e puresa di e curason di e habitantenan, cu ta respeta husticia, orden y libertad.
Ordenanza nacional ta renoba y fiha colornan di e bandera:
Riba 17 di october 2014 e ordenanza nacional di Bandera di Aruba a keda cla y cu cambionan di e ordenanza nacional di Bandera, Escudo y Himno, AB 1991 no. 101), renoba colornan di bandera segun ley AB 2014 no. 51 na unda e colornan di Bandera di Aruba, segun e sistema di codificacion di guia di color Pantone, atrobe pa keda estableci. E color blauw oficial ta awor di ‘Pantone Matching System’ ‘PMS 279C’ of tambe ‘Larkspur’ cu ta ser referi den ‘British Colour Council Dictionary of Color Standards’. Esaki ta e color cu ta mas cerca di color original blauw di 1976. Cu e compromiso aki Gobierno kier evita cu lo keda existi confusion ainda den e color blauw, y cu ainda lo tin banderanan den diferente colornan blauw ta bula riba Aruba.
Colornan di e Bandera di Aruba stipula segun ley:
• E bandera ta rectangular y tin e colornan geel, blauw, cora y blanco.
• E color di e fondo den e bandera ta blauw PMS 279C of tambe ‘Larkspur’. Den e un-tercera (1/3) parti mas abou di e bandera tin tres banchi igual horizontal, di colornan geel, blauw, geel, respectivamente, y e hanchura di cada banchi ta igual na un-decimo-octavo (1/18) parti di e hanchura di e bandera. E banchi mas ariba ta cuminsa na un distancia di exactamente dos-tercera (2/3) parti di e hanchura di e bandera, midi di ariba bay abou. Bou di e tres banchinan aki (geel-blauw-geel) tin un rand hancho, cual ta igual na un-sexta (1/6) parti di e hanchura di e bandera, di e color blauw PMS 279C;
• E color geel di e banchinan ta geel PMS 109C of tambe ‘Bunting Yellow’;
• E color cora di e strea ta PMS 032C of tambe ‘Union Jack Red’. E bandera ta mustra den e parti mas ariba na banda robes un strea regular di cuatro punta, di cual e medianonan horizontal y vertical ta core paralelo cu e rand di ariba y di abou di e bandera y e rand na banda drechi y na banda robes di e bandera.
Un liña hala for di cualkier huki banda paden di e strea pasa door di e centro di e strea pa e huki paden en frente ta igual na e largura di un-tercera (1/3) parti di e meridiano horizontal of vertical di e strea. E distancia di un punta di e strea pa e otro punta di e strea, incluyendo e zoom blanco ta un-tercera (1/3) parti di e hanchura di e bandera.
E punta mas halto di e strea ta keda na un distancia igual na un-decimo-octavo (1/18) parti di e hanchura di e bandera for di e rand robes paden.
• E color blanco pa medio di cua e strea ta alinia ta PMS blanco absoluto.
Si ainda bo no tin esun di bo, sea asina bon di busca esaki na Central Magazijn na Sabana Blanco # 34-C of yama telefoon 583-0320. Tambe por manda un e-mail via bidcm@setarnet.aw
Spera cu tur hende, oficina di gobierno y instancianan hisa nan bandera riba dia 18 di maart venidero.
Ministerio di Cultura conhuntamente cu Departamento di Cultura Aruba y Comision Celebracion Dianan Nacional ta informa nos pueblo Arubano riba nos simbolo nacional (di identidad) cu den e caso aki ta nos bandera. Pabien na tur Arubianonan, tanto den exterior y esnan Biba Aruba! Biba nos Dia di Himno y Bandera.


text:
Bùs di Salú
Na 2019 ADC a lansa Bo Bùs di Salú. Esaki mester yuda logra dos meta importante: mehorashon i inovashon den kuido i un ainda mas mihó servisio na pashèntnan.
Bo Bùs di Salú ta ofresé informashon balioso tokante salubridat (prevenshon) i tokante e diferente tèstnan ku ADC ta ofresé. Bo Bùs di Salú ta un prekpòst móbil tambe. Ku otro palabra: Bo Bùs di Salú ta un sentro móbil kaminda bo por yega pa laga hasi tèst, entregá material pa tèst i tambe pidi informashon tokante bo salú – por ehèmpel: tepnan práktiko pa un mihó higiene na kas pa asina prevení malesa mas mihó ku por.
Bishitá Bo Bùs di Salú den bo bario of durante un evento kaminda nos tei presente. Orario i lokalidatnan kaminda Bo Bùs di Salú lo ta pará ta menshoná aki bou i tambe riba ADC su página di Facebook.
Ofresé kuido preventivo hasiendo uso di informashon ta un punto di salida importante di ADC.
Servisio
Bishitá Bo Bùs di Salú pa, entre otro:
-
- Laga prek sanger
- Hasi tèst di suku
- Kontrol di trombósis
- Prevenshon i edukashon
Un tarea importante di Bo Bùs di Salú ta pa ofresé kuido preventivo. Bo Bùs di Salú ta sòru pa esaki dor di un bon konsientisashon i tambe hasi informashon riba tereno di salubridat aksesibel.
Aki bo por pensa riba kasonan manera:
- Medidanan pa mehorá higiéna en general
- Kalidat di awa
- Siguridat i preparashon di kuminda


text:
Kazakstan
Kazakstan (na kazachs: ҚaзaқcTaH; na ruso: KaзaxcTaH), ofisialmente Republika di Kazakstan, ta un pais den e kontinente Asia. E tin frontera pa nort i west ku Rusia; ost ku China i pa suit ku Kirguistan, Uzbekistan i Turkmenistan. Kapital di Kazakstan ta Nursultan, antes konosi komo Astana. Kazakstan ta e di sesenta dos pais mas poblá na mundu ku mas ku 15 mion habitante. Tambe e ta e di nuebe pais mas grandi pa area geografiko, kubriendo mas ku 2 mion kilometer kuadrá.
Kazakstan tabata forma parti di e Imperio Rusiano y di e Union Sovietiko.


text:
Diabierna e acuerdo a keda firma den aula di Universidad di Aruba
ORANJESTAD – Despues di añanan di preparacionnan profundo Gobierno di Aruba y Universidad di Aruba ta lansa un programa di investigacion y estudio academico den Ciencia,Tecnologia y Ingenieria (STEM): e Green Faculty. Partner academico den e reto aki ta e universidad di belgo, ‘Katholieke Universiteit Leuven (KU Leuven’. Representante di ambos institucion a firma e documentonan diabierna atardi den aula di Universidad di Aruba. E partnership ta pa un periodo di cinco aña. Cu su firma, Prome Minister Mike Eman, ta compromete Gobierno di Aruba pa sostene como facilitador y partner financiero Green Faculty.
Di acuerdo cu Reuters, KU Leuven ta e universidad mas inovativo di Europa. E institucion cu tin un historia di casi 600 aña y a wordo funda pa Papa Martin V. Awendia e universidad ta mas conoci pa tecnologia como tambe teologia: KU Leuven ta un di e organisacionnan di desaroyo mas grandi y independiente na mundo. Prof. dr. Danny Pieters, tabata na Aruba pa firma e acuerdo y prome cu esaki un otro biaha caba, ta vice rector di Humanidad y Ciencia Social y vice rector pa Politica Internacional na KU Leuven. “Nos ta fascina cu e ambicionnan sostenibel di Aruba. Nos tabata en busca di opcionnan den e parti aki di mundo y Aruba ta e partner perfecto pa nos”, Pieters a bisa. KU Leuven trece Aruba e prome staf academico pa forma y train e docentenan local.
Universidad di Aruba (UA) ta un universidad chikito y unico, y por wordo referi como un institucion academico cu klasnan interactivo unda hopi atencion ta wordo brinda na cada studiante. Universidad di Aruba regularmente ta ofrece programanan di graduacion na e Facultad di Ley, Accounting, Finance y Marketing, Hospitality, Tourism Management y Estudionan Internacional Arte y Ciencia. E Facultadnan aki ta ofrece programanan educacional y actividadnan di investigacion como tambe servicionan na sociedad. Director di administracion Patrick Arens di UA a splica cu e Green Faculty ta ofrece programanan cortico na companianan, educacion permanente na profesionalnan cu tin un estudio hopi avansa y un programa di bachelor na studiantenan regular. “Den algun aña nos ta agrega programanan master y tambe PhD’s.”
Gobierno di Aruba ta haci hopi esfuerso pa yega na un Aruba sostenibel den e sentido mas amplio. E desaroyo sostenibel ta enfoca riba un miho calidad di bida pa e ciudadano di Aruba. E creacion di un pilar economico nobo basa riba conocemento di economia, sostenibilidad y innovacion ta parti di e politica aki, mescos tambe pa reenforsa e lasonan cu Union Europeo.
E desaroyo di e Green Faculty tin sosten di e European Development Fund pa e suma di 13.05 miyon Euro. Cu creacion di e programa bachelor STEM den Sostenibilidad cu ta inicia na 2018, Universidad di Aruba lo provee educacion di calidad y educacion relevante den Ciencia, Tecnologia y Ingenieria. E Green Faculty ta bay atrae studiantenan tanto di Aruba como di henter e region.


text:
Briëlle van Thijs ta kla pa representá Kòrsou
Briëlle van Thijs ta kla pa representá Kòrsou
Willemstad- QMQ Organization ta orguyoso pa informá ku Briëlle van Thijs, di dos finalista di Miss Teenage Globe Curaçao 2022 ta den preparashon intenso pa representá Kòrsou na Cartagena Colombia den e sertámen Miss Teen Latina 2022 di 7 pa 12 di novèmber proksimo.
Briëlle van Thijs ta yu di Miss Curacao ’94-‘95 Marushka van Thijs Jansen ku a representá Kòrsou algu aña pasa na Miss Universo.
Briëlle van Thijs ta hañando kursonan di public speaking, pasarela, orientashon, gym. Tambe ta preparando su kolekshon di pañanan ku nos representante lo lusi na Cartagena Colombia.
QMQ Organization bou di guia di Ayanette Statia tin tur konfiansa ku Briëlle van Thijs ta kla pa representá Kòrsou dignamente i ta invitá pueblo di Kòrsou pa sigui tur e paginanan sosial di nos representante pa disfrutá di kada momentu i sa ku nos tur por ta orguyoso di otro digno representante!
Briëlle van Thijs lo biaha 6 di novèmber awor pa kuminsa inmediatamente ku e trabounan i e sertámen final lo ta 12 di novèmber i lo wòrdu transmiti atraves di e plataforma di youtube di Miss Teen Latina.
Ban sigui apoyá i sostené nos Briëlle van Thijs riba páginanan international. Like i share pa asina nos mustra nos sosten.


text:
Tur siman nos lo publica e resultadonan di e poll riba un ponencia.
Den nos corant Bon Dia Aruba lo publica un tabel unda por haya den un bista, kico e 9 partido a contesta riba e ponencia. Tambe por haya un splicacion di e ponencia/topico.
Splicacion di e ponencia E anuncio di gobierno cu e ministro encarga cu entre otro Labor a dicidi di āhala un bandaā y cu Conseho di Ministro ta bay di acuerdo pa nombra un ministro cu ta keda encarga cu su tareanan ātot nader orderā a lanta basta discusion. Y no menos awor cu a formalisa esaki den un decreto (Landsbesluit) cu tambe ta obheto di critica. Kico nos constitucion ta bisa?
Esaki ta duna un formulacion cortico di e relacion cu parlamento. Articulo II.1 inciso 3: āE ministronan ta responsabel na Staten.ā Nada mas. Pero e frase cortico aki tin un splicacion un poco mas amplio den e Memorie van Toelichting di constitucion: āDen e tercer incision ta pone e base pa e responsabilidad politico di e ministronan. Cada ministro ta responsabel individualmente pa su actonan ā por ehemplo demostra pa e ācontrasigneā (refrendo, contrafirma; red) di decreto ā como tambe pa su eventual negligencia. E principio basico no ta kita cu e gabinete por haci e responsabilidad di un ministro e responsabilidad colectivo di tur ministro.
Por menasa cu retiro di henter e gabinete, si un di su miembronan ta confronta cu un mocion di desconfiansa. Un gabinete por dicidi por ehemplo pa carga responsabilidad colectivo, si ta trata di un caso di maneho general gubernamental.ā Un pregunta clave pa contesta aki ta si ta trata di un asunto cu e gabinete por declara un asunto general cu nan ta haci un asunto di peso colectivo. Esey tabata un pregunta, te cu e decreto (Landsbesluit) di 12 di mei 2017 a sali, cu ta indica cu no tabata un decision necesariamente di e gabinete, sino di e prome ministro. E concretisacion di e medida di āreleva e ministro en cuestion di su tarea y facultadnan como ministroāden e landsbesluit di 12 di mei 2017 no ta papia di un decision colectivo, pero di e āvoordrachtā di e ministro encarga cu asunto general, prome ministro, pa releva e ministro, na Rey (gobernador). E decreto ta referi na dos articulo: II-5 di Constitucion y articulo 10, inciso 1 di Landsverordening Instelling Ministeries di 2014. E frase den articulo II-5 di Constitucion ta bisa: āBij Landsverordening worden ministeries ingesteld. Zij staan onder leiding van een minister.ā
Articulo 10, inciso 1 di e Landsverordening Instelling Ministeries ta bisa: āEen minister heeft de leiding van en is verantwoordelijk voor een ministerie.ā E referencianan haci den e decreto no ta yuda clarifica e base legal di e decreto. Loke ta keda obheto di discusion si por cambia un ley (Landsverordening) via un decreto, si constitucion ta indica cu no por. Tin un caminda ainda, y esey ta e tradicion den Reino, cu e ministro ta tuma su retiro, y ta bolbe na su puesto despues cu e investigacion conclui cu no tin base pa un proceso legal contra su persona. Mientras tanto e ta cobra āoverbruggingsstoelageā te ora e caso keda cla y a base di decision di Staten e ta bolbe na su puesto.


text: Diasabra artardi a drenta informe di un accidente cu hende herida riba Caya G.F. Betico Croes serca di e crusada pa bay Seroe Biento, mesora a dirigi tanto polis como ambulans pa e sitio. Na yegada di e patruya a bin constata cu aki ta trata di un achterop aanrijding unda cu un Nissan March a pone signal pa bira den e caminda di Seroe Biento y un Hyundai Tucson lo a bin dal su tras. Segun testimonio di e chauffeur di e Hyundai Tucson e chauffeur di e Nissan March lo a pone signal despues di e accidente. POlisnan ta investigando e declaracionnan diferente. E dama chofer di e Nissan March tabata keha di dolor di pecho, ambulans a asisti na e sitio y a atende cu e herido leve.


text:
Apple ta bai traha iPhone na India.
Apple ta bai muda un parti di su produkshon di iPhone pa India, asina Priyank Kharge, minister di ICT den e estado hindú Karnataka ta anunsiá. “Lo bai traha iPhone Apple na Bangalore i lo bende nan den eksterior,” segun Kharge. Na aprel e produkshon lo mester start. E produkshon di iPhone den e pais por subi e kantidat di benta na India. Pakusnan den e pais ta obligá na buska por lo ménos 30 porshento di produktonan ofresé for di India mes. Dor di fabriká iPhone na Bangalore, e telefònnan tambe ta kai bou di e 30 porshento obligatorio pa produktonan. Apple lo por habri nan mes pakusnan na India, sin problema ku legislashon lokal. iPhone tin un parti relativamente chikí di merkado na India. Solamente 2 porshento di telefonnan bendé den e pais ta iPhone. E pais tin mas o ménos 1.25 mil mion habitante. Segun Kharge, gobièrnu di India lo yuda si Apple ke aserká mas fabrikante den e pais, pero no a papia riba mas benefisio práktiko pa e empresa. Segun rumornan Apple kier a haña benefisionan di impuesto den e pais.


text:
Sra. Josephine Albertus, presidente di Sindicato SIMAR a bin dilanti pa papia riba e reunion cu a tene cu gobierno pa locual ta a veld di enseñanza mirando cu nan ‘no sa kico ta pasando y kico tin cu cambia’.
Nan kier claridad riba e veld di enseñanza cu ta prome cu covid-19 tabatin su retonan cune, por a mira cu prome cu pandemia e problema social tabata uno grandi, awo el a bira e dubbel.
Di parti di SIMAR a puntra gobierno kico ta haciendo of kico ta e plan pa duna sosten na famia cu ta pasando den duro, cu muchanan ta bin scol cu nan problema di cas y no tin trankilidad den area aki.
“Prome cu covid-19, e cantidad di problema na e prome aña escolar tabata 23% awo cu covid-19 el a bira 55% bay ariba. E ta un problema grandi. E situacion di cas mester ta sano sino e mucha ta bin cu tur su problema scol y ta afecta den su estudionan.”
SIMAR ta pidi cu kier ta mas envolvi y participa den e cambionan cu gobierno bin dilanti cune. Tambe kier sa kico gobierno su solucion ta riba e problemanan di asunto social pa asina e mucha por tin trankilidad na scol.
Tambe pa e motibo aki, sindicatonan SPA, SEPPA, SADA, SIMAR a yama un rueda di prensa na prome instante, pero mirando loke Prome Minister, Evelyn Wever-Croes a declara riba cortamento di salario, e sindicatonan no ta di acuerdo.
Esaki ta trece confusion cerca nan miembronan. Prome minister a bisa cu reunionnan tabata positivo cu sindicatonan. Tambe el a bisa cu gobierno a haci un apelacion pa entrega 12,6 porciento aña pasa y Hulanda a pone como un condicion hopi duro. Riba esaki e sindicatonan mester trece claridad y berdad. Segun e reunion cu a bay bon, sindicatonan no ta di acuerdo. “No a yega na ningun tipo di acuerdo.”
Tambe a tuma nota di e cortamento di 12,6 porciento riba salario. Segun Maduro, for di ora cu pandemia a cuminsa, ningun momento gobierno a acerca nan pa ta solidario. Gobierno a kita e 12,6% di e ambtenaarnan. “E prome minister no tabata sincero den esaki”, e ta bisa.
Tambe a menciona cu algun siman pasa cu Secretario di Estado Knops a bisa Eerste Kamer cu ta Aruba ta esun cu a propone esaki y no Hulanda. E ta bisa cu mester bin claridad for di gobierno den e asunto aki.


text:
Un 177 persona a keda desapereci y 20 persona a fayece nort di India despues di cu un parti di un glaciar di Himalaya a desprende y cay den rio. Esey a provoca un avalancha desvastador di awa, stof y piedra grandi.
Ekipo di rescate a trahado durante henter anochi pa asina por haya e trahadonan. Mayoria di esnan cu a disparce ta trahado di dos proyecto hidroelectrico na e districto di Chamoli di Uttarakhand, cu a keda afecta pa avalancha.
Imagen di disaster ta mustra un muraya di awa y piedra cu por move lihe pa un desfiladero estrecho y cu a pasa un presa pa un proyecto hidroelectrico mas chikito prome cu e rio a bin abou, el a arrasa cu edificio, matanan y persona.
Ashock Kumar, hefe di polis na Uttarakhand a bisa CNN cu a recupera 20 curpa na e region afecta. Ainda falta 177 persona incluyendo 35 trahado cu ta kere ta den e tunel (proyecto hidroelectrico estatal mas grandi) sin por sali.
Kumar a informa cu un 2500 persona na e 13 aldea a keda inicialmente aisla pa e inundacion repentino provoca pa e colapso di e glaciar.


text:
Klínika
-
Anestesia, Rekuperashon i Pain Management
Bo ta sera konosí ku bo anestesista promé ku bo operashon. E anestesista ta bai kontrolá bo historia médiko i evaluá e nesesidatnan spesífiko pa bo prosedura pa determiná ki tipo di anestesia ta mas mihó pa bo prosedura.
-
-
Dermatologia
Un dermatólogo ta traha hopi serka ku bo i bo tim di kuido pa komprondé i atendé ku bo nesesidatnan dermatológiko i pa dunabo e kontestanan korekto for di prinsipio.
-
Druktank i Kuido di Herída
Terapia di oksígeno hiperbáriko ta inbolbí respirashon di oksígeno puru den un kamber yená ku preshon. Terapia di oksígeno hiperbáriko ta un tratamentu hopi konosí pa malesa di dekompreshon, ku por surgi durante di sambuyamentu.
-
Gastroentrologia
E departamento aki ku ta keda dirigí pa kònsultents ku ta spesialisá den medisiná pa tripa, ta investigá i trata malesanan gastro-intestinal i tambe melesanan di e pankreas i e sístema di e kanal di hal.
-
Intensive Care
Pashèntnan ku tin malesanan serio, ku a sufri un aksidente grave òf ku ta rekuperando di un operashon grandi, ta wòrdu tratá den e departamento di Intensive Care (ICU).
-
Kardiologia
E departamento aki ta Brinda kuido médiko na pashèntnan ku tin problema ku kurason òf sirkulashon.
-
Keel, Neus en Oor (KNO)
Departamento di KNO ta duna kuido na pashèntnan ku un variashon di problema na orea, nanishi i garganta.
-
Nefrologia i Dialísis
E departamento di nefrologia-diálisis ta trata pashèntnan ku problemanan di nir agudo i króniko. E pashèntnan ta haña kuido den e unit di hòspital.
-
Neurologia
E departamento aki ta atendé ku malesanan di e sistema nèrvioso, inkluso e serebro i tutu di wesu. Na kabes tin médikonan ku ta spesialisá riba e tereno aki (neurológiko) i nan staf.
-
Oftomologia
E departamento di Oftomologia primeramente ta brinda kuido di wowo i ta trata tur tipo di kondishonnan di wowo i su strukuranan, tantu rutinario komo agudo.
-
Onkologia / Hematologia
E departamento aki ta brinda radioterapia i varios tratamentu di kimoterapia pa tumornan di kanser i malesanan di sanger.
-
Opstetria i Ginekologia
E departamento di ginekologia ta investigá i trata problema di trakto urinario femenino i e órganonan reproduktivo, manera entre otro endometritis, infertilidat i inkontinensia.
-
-
-
Pulmonologia
Nos tin un tim di spesialista di pulmonologia – médikonan ku konosementu avansá i abilidat pa diagnostiká i trata kondishon i malesanan di pulmon – ku huntu ku terapistanan respiratorio, enfermeranan i otronan ku ekspertisio den kuido di pulmon, tei pa yudabo.
-
Radiologia
Curaçao Medical Center tin un departamento di Radiologia ultra modèrno ku kontinuamente ta traha duru pa por ofresé pashèntnan e teknologíanan mas avansá i opshonnan pa tratamentu inovativo.
-
Rehabilitashon
E departamento di rehabilitashon di Curaçao Medical Center ta dediká na mehorashon di e abilidat humano pa superá bareranan pa esnan ku un deshabilidat. Di frakturashonnan te ku leshonnan grave ku ta afektá e wesu di lomba i e serebro; nos spesialistanan ta duna e nivel di mas haltu di kuido basá riba evidensia.
-
Ruta di kuido prótesis di HepIntrodukshon Bo a bai poli ku bo siruhano ortopédiko i komo resultado di bo kehonan i e apnormalidat presentá riba e radiografia, huntu boso a disidí pa laga buta un hep artifisial pa redusí bo kehonan. Un operashon asina no ta algu chikitu i e rehabilitashon ta rekerí hopi forsa di boluntat i esfuerso di …
-
-
Sirugia Plástiko
Sirugia plástiko (tambe konosí komo sirugia rekonstruktivo) ta keda apliká pa drecha i rekonstruí tehido i kueru, pa restourá funshon òf apariensia nòrmal.
-
Terapia di Radiashon / Radioterapia
Tur opshon di radioterpia ku nos ta ofresé ta pèrmití nos tim di médiko pa brinda e mihó tratamentu i aserkamentu di terapia pa tur pashènt. Kada tratamentu ta personalisá pa e tumor spesífiko di e pashènt.
-


text:
Booster ku Bakuna Bivalente COVID-19 pa personanan di 12+ aña (4)
Booster ku Bakuna Bivalente COVID-19 pa personanan di 12+ aña (4)
Willemstad – Ministerio di Salubridat, Medio Ambiente i Naturalesa (GMN) ta anusiá kontinuashon di booster ku e bakuna bivalente di COVID-19. Entrante djaluna 21 di novèmber tur persona di 12 aña òf mas por pasa pa risibí nan booster na Servisio di Salú Públiko di Kòrsou, “Uitvoeringsorganisatie Geneeskunde & Gezondheidszaken” (UO G&Gz, ántes GGD) na e departamento di “Infectieziektebestrijding” (IZB) ku ta situá na Piscaderweg 49, Zakitó.
Bakunashon pa COVID-19, inkluso “booster” ta posibel tur djaluna, djamars, djaweps i djabièrnè di 08.00 pa 12.00 i di 13.30 pa 17.00. Por “walk-in” na Piscaderweg 49, Zakitó.
Riba djárason e tim mobil ta duna servisio ambulante na e.o. Kasnan di Kuido.
Bakuna Bivalente di Pfizer pa booster
E Agensia Europeo di Remedi (European Medicine Agency, EMA) a aprobá na sèptèmber último e uzo di e bakuna bivalente pa por sigi kombatí e malesa di COVID-19. E bakuna ta wòrdu yamá bivalente komo ku e trahá pa kombatí e variante ‘Wuhan’ i e variante ‘Omicron’ di e SARS-CoV-2 vírùs i ta wòrdu uzá komo booster pa personanan kuminsando for di 12 aña.
Informashon adishonal
- Periodo di tempu entre e último bakuna di COVID-19 i e booster bivalente ta mínimo 3 luna.
- Periodo di tempu entre un tèst positivo pa COVID-19 i e booster bivalente ta mínimo 3 luna.
- No tin di tene kuenta ku un periodo di tempu entre e ‘griepprik’ i e booster bivalente.
Pa mas informashon di Salubridat, Medio Ambiente i Naturalesa “like” nos Facebook page “Ministry of Health Curacao”.


text:
Ichelle Oduber-Simon ta invitabo pa hunto repasa e noticianan mas importante di e dia di awe.
• A pesar cu Hues a dicidi cu un mama stranhero mester bay cas, Trudy Hassell a want’e cera.
• Y ora cu a lague bay, a pone firma un documento na Hulandes cu e mester bandona e país prome cu 7 dia, apesar cu el a pidi asilo.
• Taxistanan a fada y a dicidi uni pa hunto entrega un Manifiesto yena di preocupación na Minister di Transporte Chris Romero. “Nos kier solución,” nan a bisa.
• Mientras doño ta na soño, delincuente kier a kima su auto den cura di cas na Piedra Plat.
• Tres amigonan di Pau Martijn deteni pa Guardacosta Venezolano y buskeda pa e piscado ta sigui.


text:
Minister Rhuggenaath a firma akuerdo pa kontinuashon di CNSJ.
Curaçao North Sea Jazz Festival (CNSJF) ta sigui den 2017 i 2018. Esaki ta loke minister demishonario Eugene Rhuggenaath (PAR) di Desaroyo Ekonómiko (MEO) a deklará. Segun e minister tin un Memorandum of Understanding (MoU) riba mesa ku ta enserá tur “stakeholders”, manera por ehèmpel Fundashon Bon Intenshon i otro organisashonnan den e sektor turístiko, entre kuá Curaçao Tourist Board i Chata, ku tambe lo ta involví den e festival. Segun Rhuggenaath, esaki tin ku sòru pa e festival di mas grandi ku Kòrsou a yega di konosé, por sigui di forma duradero. Luna pasá Fundashon Bon Intenshon i Mojo Concerts, ku te awor, tur aña a organisá CNSJF, a anunsiá ku nan a disidí ku pa otro aña lo no organisá CNSJF mas. Motibu pa esaki tabata ku den e periodo durante kuá ta organisá e Festival di Jazz, no tin sufisiente “hoofdacts” (artistanan grandi) disponibel. Ademas ta hopi kostoso pa transportá e artistanan, nan músikonan, téknikonan i ekiponan, asina e organisashon a duna di konosé. Den nos komunidat i den eksterior tabatin hopi desapunto i duda, despues di e desishon. Pa hopi, CNSJF ya a bira un algu fiho. Rhuggenaath, ku ta un bishitante fiel di e festival di Jazz, mesora a bisa di bai hasi tur kos posibel, pa mantene e CNSJF. A manda un karta pa Gregory Elias di Fundashon Bon Intenshon i asina e bala a kuminsá lora. Te awor, e festival tabatin shete edishon fantástiko na Kòrsou ku finansiamentu kompletu di Fundashon Bon Intenshon di Gregory Elias. CNSJF a sòru pa un kantidat konsiderabel di sifranan turístiko positivo i entradanan haltu durante e temporada abou den turismo. Sinembargo e kontribushon di sektor turístiko tabata hopi tiki. Algu ku Fundashon Bon Intenshon a trese dilanti tambe na diferente okashon. Ounke ku na e momentu aki, te ainda no a duna interpretashon kon sektor turístiko ta bai duna kontenido na e CNSJF, di tur manera a hasi palabrashon pa sosten, asina Rhuggenaath ta indiká. Tur hende ta konsiente, ku ta bentahoso pa e isla si e festival kontinuá. Tur hende konosé e rapòrtnan di investigadó Tico Croes, den kuá tin un bista masha kla di e impakto ekonómiko ku e festival tin pa Kòrsou.


text:
Kralendijk- Dia 20 di aprel 2021, Boneiru a sali den spòtlait na Merka durante di e programa “Live with Kelly and Ryan” na e kanal di televishon ABC. E inklushon di Boneiru na e programa di “Live with Kelly and Ryan” ta resultado di e diferente inisiativanan di e plan di rekuperashon di Tourism Corporation Bonaire (TCB) huntu ku Diamond Public Relations, ku e meta pa amplia e visibilidat di nos isla na Merka i generá interes i demanda nobo.
Harbour Village Beach Club ta forma parti di e inisiativa aki i a ofresé un pakete di estadia. E presentadónan di e programa, Ryan Seacrest i Kelly Ripa, a duna informashon di Boneiru i Harbour Village Beach Club ora ku nan tabata pasa imágennan di e resòrt ku a wòrdu mirá dor di miónes di televidente. Esaki ta e promé di e tres premionan konsistí di un biahe pa Boneiru ku a wòrdu ganá. E dos premionan di un biahe pa Boneiru lo keda riba e wil te ora esaki nan wòrdu ganá den e segmento di ‘Ready, Set, Grow Trivia’.
Durante di e segmento di ‘Ready, Set, Grow Trivia’, un televidente tabatin e oportunidat pa gana un biahe pa Boneiru pa dos persona si e kontesta e pregunta korekto. E biahe ta inkluí un estadia di 7 anochi den un sùit dilanti di laman na Harbour Village Beach Club i kuminda, E presentadónan di e programa a yama un televidente i a hasi’é e siguiente pregunta: “Menshoná e skol ku Debi Mazar a bisa ku el a asistí na momentu ku e la kuminsá su karera?”. E televidente a kontestá e pregunta korektamente i a gana e biahe pa Boneiru ku ta bal aproksimadamente $9,500. Pa mira e klep, primi aki.
Kontentu
“Nos ta hopi kontentu di mira Boneiru resaltá den e programa di mainta mas popular na Merka,” sra. Derchlien Vrolijk, Marketing Coordinator di TCB a bisa. “Komo parti di nos esfuerso den rekuperashon di turismo, nos ta planiá pa sigui trese e oportunidatnan aki na nos partnernan via di nos agensia di relashon públiko Diamond Public Relations. Asina nos ta sigui amplia e visibilidat di nos isla bunita i tur e kosnan espektakular ku nos tin pa ofresé miéntras ku mundu ta regresá bèk na biahamentu.”
E programa di djamars por wòrdu mira ònlain riba www.kellyandryan.com.


text:
DEN HAAG- Bou di preshon di parlamentu hulandes, sekretario di estado Raymond Knops a akseptá un moshon pa subi sueldo mínimo i ònderstant na Boneiru i Saba ku 10% kuminsando promé di yanüari, 2021.
Na promé instantie Knops no ke a akseptá pa oumentá e montantenan konserní, pero parlamentu hulandes a keda insistí ku no mester a hala desishon tokante esaki manera kakiña. Miembro di parlamentu, Attje Kuiken (PvDA) tabata hopi skèrpi. “E habitantenan na islanan BES tin mas ku 11 aña ta spera, ta tempu pa tuma desishon awor!”, asina Kuiken a bisa.


text:
The content originally appeared on: Diario
Ministro Oduber a ricibi un copia
ORANJESTAD (AAN): Durante siman, Minister Dangui Oduber a ricibi señora Noemi Maduro hunto cu Wit Gele Kruis (WGK) y Jeugdgezondheidszorg (JGZ) pa asina presenta un poster den cuadro di conscientisacion y prevencion pa ora babynan bay crêche.
Presente tabata tey señora Swinda Dumfries cu ta coordinadora di e team “Gezonde School Adviseur”, señora Janice Essers Hooft cu ta Doctor Wit/Gele Kruis & JGZ na Directie Volksgezondheid Aruba, señora Linda Croes y señora Surella Croeze.
E poster aki ta hiba cune 10 punto cardinal cu ta ser reenforsa, cual ta hancra den e ley di kinderopvang. Cada kinderopvang ta haya informacion ariba diferente manera, diferente herment, cu ta yuda e trahado pedagogico den su trabao ora ta trata bienestar y seguridad di cuido di baby.
Plataforma Veiligheid Kopv ta consisti di: DMH, DVG, WGK, FPNM, ImSan y Rode Kruis.
Sigur un bunita iniciativa cu Ministerio di Salud ta sostene completamente. Cu esaki lo percura pa comparti tur informacion necesario na esnan cu ta duna cuido pa tene cuenta cu tur e aspectonan cu ta necesario pa evita y preveni cu babynan por haya nan mes den problema ora nan ta na crêche.
Ministro Oduber ta gradici tur organizacion y fundacion cu ta traha conhuntamente pa trece mas informacion manera esaki dilanti pa conscientiza pueblo di Aruba.


text:
WILLEMSTAD – Resientemente algun trahadó di Parkèt Prokurador-General i Parkèt di Promé Instante di Kòrsou a sigui un studio pa bira ‘ousiliante di empresa’ (bedrijfshulpverlener). Nan a haña training den promé ousilio elementario, kombatimentu di kandela i evakuashon. Ta trata di un studio duná dor di e instituto renombrá Nederlands Instituut voor Bedrijfshulpverlening (NIBHV).
E partisipantenan na e tabata Reginald Haywood, Hermine Matthes-Vos, Rutcheline Alment, Leomar Angela, Gerben Smid, Heiko de Jong, Jeffrey King i Guillano Schoop. Riba pòrtrèt por mira e ‘ousiliante di empresa’, sra. Matthes–Vos i sr. Reginald Haywood.


text:
Minister Oduber a reuni cu IMF riba desaroyo turistico
ORANJESTAD (AAN): Diahuebs mainta Minister di Turismo y Salud Publico sr. Dangui Oduber a reuni cu 2 representante di International Monetary Fund (IMF) den cuadro di nan bishita anual na Aruba.
Durante e reunion IMF a elabora riba e maneho exitoso di vacuna di pais Aruba. Nan a keda hopi impresiona con Aruba a maneha e crisis y especialmente e programa di vacuna. For di comienso di e crisis te na final, gobierno a mantene e strategia cu si Aruba por mantene un averahe di menos 30 caso nobo pa dia, ta bisa cu e caso nan ta bow control. Paso caso nobo bow di 30 pa dia ta un cifra cu departamento di salud publico y hospital por a traha cune. A keda mustra pueblo pa medio di cifra con e vacuna a duna resultado y pesey no a stop nunca di urgi tur persona pa tuma e vacuna y despues e booster shot. Tambe IMF a elogia e parti unda Aruba a uza un sala grandi caminda e prikker ta pasa cu su garoshi di stul pa stul y administra e vacuna. E manera aki a haci cu den poco tempo por a vacuna un cantidad grandi di persona ariba un dia.
IMF a duna elogio con Aruba su turismo a recupera y ta recuperando. Segun un estudio haci pa IMF, Aruba ta e di dos pais den henter mundo cu mas a wordo afecta pa e pandemia. Den mesun rosea nos tin cu bisa cu Aruba ta e di 2 pais na mundo cu a recupera su turismo mas lihe. No obstante di e variante Omicron na cuminsamento di aña unda cu nos turismo a sufri un caida drastico, toch Aruba a sa di recupera mas cu 100% den luna di maart y april 2022.
Den luna di april 2022 tur e indicadornan di turismo ta señala un recuperacion fuerte. E cantidad di bishitante cu ta keda Aruba (stayover) den april 2022 a recupera cu 108% den comparacion cu april 2019. E revenue per available room (REVPAR) di hotelnan pa april 2022 a aumenta cu 9.1% den comparacion april 2019. E REVPAR den april 2022 tawata $259.52. Tambe e average daily rate (ADR) den april 2022 a crece cu 12.2% den comparacion cu april 2019. E ADR pa luna di april 2022 tawata $323.04.
Un di e indicadornan di mas importante pa midi e exito y calidad di nos turismo ta e tourism receipt. Esaki ta e cantidad di placa cu un turista ta laga atras den nos economia y ta wordo midi pa Banco Central Di Aruba. E tourism receipt a conoce un recuperacion di 132% den maart 2022 den comparacion cu maart 2019. Cu esaki maart 2022 ya caba a surpasa e nivel di maart 2019. Den luna di maart 2022 turistanan a laga 360 miyon florin atras den nos economia. Esaki ta sigur e nivel di mas halto pa e ultimo añanan.
Luna di april 2022 sigur pa hopi ta wordo considera un bon luna tambe pa nos turismo y economia. E tourism receipt pa luna di april 2022 tambe a yega un 117% den comparacion cu april 2019. Asina aki den april 2022 turistanan a laga 300 miyon florin atras den nos economia.
Minister Oduber a tuma e momento tambe pa informa riba su vision y maneho pa cu turismo. Esaki ta pa traha hunto cu Aruba Tourism Authority y gremionan den un manera inovativo pa genera un impacto positivo riba e economia, dirigi no pa cantidad pero calidad di turismo. E vision ta pa Aruba bira e destinacion mas bishita den e islanan Caribense door di un turismo sostenibel desaroya pa Gobierno di Aruba.
A menciona tambe e elementonan cu Ministerio di Turismo ta basa riba dje, cual ta entre otro: Turismo Sostenibel, Inversion, Innovacion, Aumento di balor economico genera pa turismo y portanan di entrada.


text:
Fecha di nasementu no ta visibel pa otro usuario
E manda di karga, mi ta di opinion ku mi"Hegai di e kategoria di dato personal (por ehèmpel, di parto), provishon pa mi den e registro òf pa e funshon di trabou CON pa splicacion di bon, ta konsiderá manera ta describi den servisio"pa Yena e registro i e funshon di trabou CON pa implementashon di e bon,"e a"Polítika di privasidat ku mas detayeE konsentimentu por ta revoká den kualke momento, i a drenta na vigor riba e futuro.
Inisiando e fecha di nasementu, por topa cookies den grupo di edat.
Por fabor, mi ta informe di koredó elektróniko ku nobo fecha.


text:
Departamento di Cultura Aruba (DCA), bou auspicio di Ministerio di Cultura kier a invita Aruba completo pa keda pendiente pa e lansamento den tur media social, di e video special dedica na Celebracion di Dia Internacional di Baile. Cu Cas di Cultura Aruba conhuntamente cu Departamento di Cultura Aruba a produci cu tur scol, director y maestro di baile aki na Aruba.
E produccion aki a ser dirigi pa Jhon Freddy T. Montoya, Lider di Proyecto di Seccion di Implementacion, tambe a ser graba y edita profesionalmente pa e maestro Omar Browne y Elton Malone.
Un danki special na tur protagonista cu a forma parti di un tremendo y exitoso produccion y naturalmente na Cas di Cultura, sra. Vicky Arends y Olga Gabrielle, p’e tremendo espacio y oportunidad cu nan a brinda.
Sigur pa haci algo special pa promove nos artistanan local y resalta e generonan di arte den un mega produccion. Un produccion asina poderoso dedica tanto na e celebracion di Dia Mundial di Teatro, cu tabata 27 di maart pasa y na e Dia Internacional di Baile, cu lo keda lansa den tur media social riba dia 29 di april proximo cu mundialmente esaki ta ser celebra como e Dia Internacional di Baile.
Den e mesun rosea nos ta gradici un y tur cu ta den e arte di baile, y ta realisa un papel importante den nan tremendo trabao y dedicacion. Nos di Departamento di Cultura Aruba y Cas di Cultura Aruba, director, staf y personal ta felicita tur bailado, scol, academia, grupo, director, coreografo, docente y maestro di baile aki na Aruba, riba nan dia tan special.
Baile ta maximo expresion cu ta duna bida na tur expresion y e ta ser representa den movemento cu tur sintimento y emocion na unda ta keda refleha tur e rikesa y potencial di nos alma y nos ser interior.
Djis pa menciona cu Teatro ta duna espacio y plataforma caminda tur Arte ta topa y te hasta Arte di Baile ta expresa bida y su grandesa den tur bunitesa. Pabien na tur e actornan y esnan di e mundo di Baile!


text:
Aktividat pa Scouts – Learning by Doing di Distrikto 3
RONDE KLIP – Djasabra 15 di Yüni 2019, na Sentro di Kampamentu di Scouting Antiano a tuma lugá un treinen pa e sekshon di Tropa pa Scoutnan di Distrikto 3, ku a wòrdu yama “Learning by Doing”. E meta di e dia di treinen tabata pa Scoutnan, na un forma hopi kreativo i aktivo reta kada un di Scout pa siña i pone den práktika tur lokual ta forma parti di e bida komo un Scout. Den e dia di treinen aki koordiná dor di Grupo Feliz Chacuto, Scoutnan por a pasa na diferente pòst i haña instrukshon i material pa siñá un òf otro abilidat di Scout.
Pòstnan ku tabatin ta; kalkulá haltura, kalkulá hanchura, sjormentu, filtra awa, traha “spoor afdruk” den yesu, i EHBO
Gruponan ku a partisipá na e treinen tabata; Andre de Thaye, John F Kennedy, Amado Römer, Simon Bolivar, San Miguel, St.Tharcicius, Pierre Lauffer i Feliz Chacuto ku un total di 84 Scouts i 20 :Lider.


text:
Esaki ta un foto resien ku klaramente ta mustra un supstansia den awa na e área nort di nos isla ku aktualmente ta presente na nos kosta. Hendenan ku a mira un ke otro bulando den un avion ta konfirmá ku a mira e supstansia aki ta drif ya kaba tambe den laman grandi i por yega kosta di otro nashon. Boneiru no por keda ekskluí di tambe hañé konfrontá ku e supstansia aki. Tene kuenta ku ekspertonan ya a big determiná ku aki no ta trata di sargassum. Kiko sí e ta, ainda ta deskonosí. Ta di spera ku mas rápido posibel outoridatnan ta laga investigá ta kiko e supstansia aki ta i saka afó ken ta responsabel. Mi ta spera ku nos ta manda un mensahe hopi kla ku nos no ta tolerá ku ta hasi nos medio ambiente daño i tampoko peligrá nos turismo ku tipo di aktonan asina aki. Un súplika na nos outoridatnan ta pa nan ta transparente ku pueblo.
Willemstad, Curaçao


text:
Futbòl ta un di e deportenan mas gustá na mundu
Den e artíkulo aki nos lo duna abo un tiki di e historia di futbòl mundialmente. Mirando ku futbòl ta un di e deportenan mas […]
Kitesurfing
Kitesurfing ta un deporte extremo akuátiko pa tur edat for di 5 aña bai ariba. E deporte ta pa hende muhé i tambe hende hòmber. […]
Skate boarding: entrevista Joshua Mongen
Elmer a entrevista Joshua Mongen kual ta un hóben ku un di su hòbi nan ta skate i den e artíkulo aki boso por lesa […]
Keda den forma ku spòrt
Bo ke keda den forma i tambe huzando ménos sèn? Hopi hóben ta hasi deporte paso e ta “fun” pa hasi pero otro nan ta […]


text:
Empoderamento di un hende muhe ta cuminsa di paden. Un hende muhe cu sa kico e por ta bira invencibel y por tuma su poder.
Un muhe Empodera, ta Encurasha, Lucha, y Comparti cu otro pa nan ta muhe exitoso di mañan.Peticion pa ayudo
Pa cumpli cu e metanan menciona CEDEHM ta haci investigacion, tuma iniciativa, promove derecho igual, oportunidad igual, libertad y responsabilidad (social) den e comunidad Arubano, no solamente pa hende muhe pero tambe pa e hende homber e.o. riba tereno economico, cultural y social den cual cada persona ta wordo encurasha pa bira e economicamente independiente.
CEDEHM ta duna oido y guia na cliente atraves di un “walk-in basis”, sin cita adelanta.
Conseho juridico y social.
Referi na otro instancianan.
Señala tendencianan actual.
Desaroya proyectonan y organisa campañanan di concienticacion.
Desaroya y implementa programanan di empoderamento “Mentorship Programs”.
Desaroya programanan pa empodera e hende muher riba tereno economico.
CEDEHM ta traha hunto cu otro departamentonan y organisacionan (gobernamental y no gobernamental) y ta fungi como un punto di contacto pa organisacionnan internacional y nacional y como vocero, specialmente di e hende muhe Arubiano.
Dia 10 di december 1999, Reino Hulandes a firma un tratado internacional cu Nacionan Uni encuanto eliminacion di tur forma di discriminacion contra e hende muher. E tratado internacional aki ta conoci como “convenio di CEDAW”. E convenio di CEDAW a wordo ratifica dia 22 di mei 2002 y asina Aruba, como pais cu ta forma parti di e Reino Hulandes,tambe ta comprometi pa cumpli cu e metanan y principionan di e convenio di CEDAW.
Mediante decreto nacional (landsbesluit) di 24 di september 2013 riba propuesta di Minister di Asuntonan Economico, Asuntonan Social y Cultura por medio di previo decision di Conseho di Minister di 27 augustus 2010, a formalisa e desicion pa institui un departamento di gobierno cu lo ta specificamente encarga cu implementacion di e metananan di e convenio di CEDAW na Aruba. Den e cuadro aki dia 1 di januari 2011 a institui Centro di Desaroyo di Hende Muher (CEDEHM) cual departamento ta resorta bou di Minister di Asuntonan Social y Labor.
CEDEHM su meta principal, segun e decreto nacional di su institucion, cual ta basa ariba e Convenio di CEDAW, ta pa duna un caracter structural y duradero na varios actividadnan pa desaroya e mehoracion den posicion di e hende muher creando igualdad den generonan. E enfoque riba e mehoracion den posicion (empowerment) di e hende muher ta sali for di e punto di bista di e posicion di desbentaha di e hende muher den nos comunidad actual.
CEDEHM tin ademas e tarea pa conseha gobierno encuanto tur topico cu ta afecta e posicion di e hende muher den e comunidad Arubiano, y den e cuadro aki ta encarga cu:
Empoderamento di un hende muhe ta cuminsa di paden. Un hende muhe cu sa kico e por ta bira invencibel y por tuma su poder.
Un muhe Empodera, ta Encurasha, Lucha, y Comparti cu otro pa nan ta muhe exitoso di mañan.
-CEDEHM-